## 24. marec 2025

## ZVESTOVANIE PÁNA
slávnosť

Prvé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen.

HYMNUS

Celý svet nech to uznáva,

že žiť budeme odznova;

vykúpenie z nás strhne zlo

aj diabla neúprosného.

Na Panne sa div skutkom stal,

čo Izaiáš zvestoval:

sám anjel jej to oznámil

a Svätý Duch ju naplnil.

Mária pannou ostala,

keď Božie Dieťa počala;

ten, čo ho vesmír nepojme,

je skrytý v lone Márie.

Čo starý Adam zohyzdil,

to nový Adam očistil;

čo tamten pýchou rozlomil,

pokorou tento obnovil.

Sláva ti, Kriste, Otcov Syn,

voláme k tebe z hlbočín;

šťastná ťa Panna počala,

keď ju Duch Svätý zatônil. Amen.

PSALMÓDIA

Ant. 1 Z kmeňa Jesseho vzíde ratolesť a z jeho koreňov vyženie výhonok. A spočinie na ňom Duch Pánov.

Žalm 113
Chválospev na meno Pánovo
Mocnárov zosadil z trónov a povýšil ponížených. (Lk 1, 52)

Chváľte, služobníci Pánovi, *

chváľte meno Pánovo.

Nech je velebené meno Pánovo *

odteraz až naveky.

Od východu slnka až po západ *

nech je oslávené meno Pánovo.

Vyvýšený je Pán nad všetky národy *

a jeho sláva nad nebesia.

Kto je ako Pán, náš Boh, čo tróni na výsostiach, *

a predsa dbá o všetko nepatrné na nebi i na zemi?

Z prachu dvíha chudobného *

a zo smetiska povyšuje bedára

a dáva mu sedieť vedľa kniežat, *

vedľa kniežat svojho ľudu.

Neplodnej dáva bývať v dome *

ako šťastnej matke detí.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Z kmeňa Jesseho vzíde ratolesť a z jeho koreňov vyženie výhonok. A spočinie na ňom Duch Pánov.

Ant. 2 Pán mu dá trón jeho otca Dávida a naveky bude kraľovať.

Žalm 147, 12-20
Obnova Jeruzalema
Poď, ukážem ti nevestu, Baránkovu manželku. (Zjv 21, 9)

Chváľ, Jeruzalem, Pána, *

oslavuj, Sion, svojho Boha.

Lebo upevnil závory tvojich brán *

a požehnal tvojich synov v tebe.

Zaisťuje pokoj tvojim hraniciam, *

sýti ťa najlepšou pšenicou.

Svoj rozkaz na zem zosiela; *

rýchlo sa šíri jeho slovo.

Sneh dáva ako vlnu, *

rozsýpa srieň ako popol.

Kamenec spúšťa ako omrvinky; *

ktože vydrží v jeho mraze?

Ale keď zošle svoje slovo, roztopí sa, čo zamrzlo; *

keď zavanie jeho dych, vody sa rozprúdia.

On svoje slovo zvestuje Jakubovi, *

svoje zákony a prikázania Izraelovi.

Neurobil tak iným národom, *

nezjavil im svoje zámery.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán mu dá trón jeho otca Dávida a naveky bude kraľovať.

Ant. 3 Nebeské Slovo, zrodené z Otca pred vekmi, zrieklo sa seba samého a dnes sa pre nás telom stalo.

Chválospev
O Kristovi, Božom služobníkovi

Flp 2, 6-11

Ježiš Kristus, hoci má božskú prirodzenosť, *

nepridŕžal sa svojej rovnosti s Bohom,

ale zriekol sa seba samého, †

vzal si prirodzenosť sluhu, stal sa podobný ľuďom *

a podľa vonkajšieho zjavu bol pokladaný za človeka.

Uponížil sa, †

stal sa poslušným až na smrť, *

až na smrť na kríži.

Preto ho Boh nad všetko povýšil †

a dal mu meno, *

ktoré je nad každé iné meno,

aby sa na meno Ježiš zohlo každé koleno *

v nebi, na zemi i v podsvetí

a aby každý jazyk vyznával: *

„Ježiš Kristus je Pán!“ na slávu Boha Otca.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Nebeské Slovo, zrodené z Otca pred vekmi, zrieklo sa seba samého a dnes sa pre nás telom stalo.

KRÁTKE ČÍTANIE

1 Jn 1, 1-2

Čo bolo od počiatku, čo sme počuli, čo sme na vlastné oči videli, na čo sme hľadeli a čoho sa naše ruky dotýkali, to zvestujeme: Slovo života. Lebo zjavil sa život a my sme videli, dosvedčujeme a zvestujeme vám večný život, ktorý bol u Otca a zjavil sa nám.

KRÁTKE RESPONZÓRIUM

Vzišla ratolesť z koreňa Jesseho, * Hviezda vyšla z Jakuba.

Vzišla ratolesť z koreňa Jesseho, * Hviezda vyšla z Jakuba.

Z Panny sa narodil Spasiteľ.

Hviezda vyšla z Jakuba.

Sláva Otcu i Synu i Duchu Svätému.

Vzišla ratolesť z koreňa Jesseho, * Hviezda vyšla z Jakuba.

EVANJELIOVÝ CHVÁLOSPEV

Ant. na Magnifikat: Duch Svätý zostúpi na teba, Mária, a moc Najvyššieho ťa zatieni.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Duch Svätý zostúpi na teba, Mária, a moc Najvyššieho ťa zatieni.

PROSBY

S dôverou prosme večného Otca, ktorý dnes prostredníctvom svojho anjela zvestoval Panne Márii našu spásu:

Otče, daruj nám svoju milosť.

Ty si vyvolil Pannu Máriu, aby sa stala matkou tvojho Syna;

zmiluj sa nad všetkými, čo očakávajú vykúpenie.

Otče, daruj nám svoju milosť.

Ty si ústami archanjela Gabriela zvestoval Panne Márii pokoj a radosť;

udeľ celému svetu radosť zo spásy a pravý pokoj.

Otče, daruj nám svoju milosť.

Ty si so súhlasom svojej služobnice mocou Ducha Svätého dal prebývať svojmu večnému Slovu medzi nami;

priprav naše srdcia, aby sme prijali Krista tak, ako ho prijala Panna Mária.

Otče, daruj nám svoju milosť.

Ty povyšuješ ponížených a hladných kŕmiš dobrotami;

pozdvihni utláčaných, pomôž bedárom a posilni umierajúcich.

Otče, daruj nám svoju milosť.

Veľký a milosrdný Bože, tebe nie je nič nemožné;

zachráň nás od večnej smrti a našim zosnulým udeľ večné dedičstvo.

Otče, daruj nám svoju milosť.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, ty si chcel, aby tvoje Slovo prijalo ľudskú prirodzenosť v lone Panny Márie; daj, prosíme, aby si všetci, čo vyznávajú, že náš Vykupiteľ je Boh a človek, zaslúžili účasť na jeho božskej prirodzenosti. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky