## 16. júl 2025

## Streda, Cezročné obdobie, 15. týždeň
3. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Tmy nočné, hmly a temravy,

svet zmätkov, hrôz a blúdení,

už obloha má jas a vie:

prichádza Kristus, ustúpte!

Trhá sa závoj zemskej tmy,

ňou slnečný lúč prenikol

a farbu veciam ponúkol

i úsmev svetla srdečný.

Tak nech aj nášho srdca tma,

keď duch náš lesť už poznáva,

keď preborí sa cez zlé hmly,

nech sa ti, Bože, podvolí.

Len teba, Kriste, chceme znať,

úprimnou mysľou vyznávať,

v slzách a piesňach si ťa ctiť

a naveky ťa velebiť.

Čo farby falše zohyzdia,

nech tvoje dary očistia.

Ó, Kriste, svetlo blažených,

tvár tvoja nech v nás zasvieti.

Kriste, Kráľ dobrý, láskavý,

buď sláva tebe, Otcovi

i Duchu, ktorý bráni nás

teraz i večne, v každý čas. Amen.

PSALMÓDIA

Ant. 1 Obveseľ, Pane, svojho sluhu; k tebe dvíham svoju dušu.

Žalm 86
Modlitba chudobného v tiesni
Nech je zvelebený Boh, ktorý nás potešuje v každom našom súžení. (Porov. 2 Kor 1, 3. 4)

Nakloň, Pane, svoj sluch a vyslyš ma, *

lebo som biedny a chudobný.

Ochraňuj ma, lebo som ti oddaný; *

zachráň, Bože, svojho sluhu, ktorý dúfa v teba.

Zmiluj sa, Pane, nado mnou, *

veď k tebe volám deň čo deň.

Obveseľ, Pane, svojho sluhu, *

veď k tebe dvíham svoju dušu.

Lebo ty, Pane, si dobrý a láskavý *

a veľmi milostivý voči všetkým, čo ťa vzývajú.

Pane, počuj moju modlitbu, *

všimni si hlas mojej úpenlivej prosby.

V deň svojho súženia volám k tebe, *

lebo ty ma vyslyšíš.

Niet podobného tebe medzi bohmi, Pane, *

a nič sa nevyrovná tvojim dielam.

Všetky národy, ktoré si stvoril, prídu k tebe †

a budú sa ti klaňať, Pane, *

a tvoje meno oslavovať.

Lebo si veľký a robíš zázraky, *

iba ty si Boh.

Ukáž mi, Pane, svoju cestu *

a budem kráčať v tvojej pravde.

Daj, aby moje srdce bolo prosté *

a malo bázeň pred tvojím menom.

Celým srdcom ťa chcem chváliť, Pane, Bože môj, *

a tvoje meno oslavovať naveky;

veď si bol ku mne veľmi milostivý *

a vytrhol si ma z najhlbšej priepasti.

Bože, pyšní povstali proti mne †

a tlupa násilníkov mi čiahala na život; *

nechceli ťa mať pred očami.

No ty, Pane, si Boh milosrdný a láskavý, *

zhovievavý, veľmi milostivý a verný.

Pohliadni na mňa a zľutuj sa nado mnou; †

daj silu svojmu služobníkovi, *

zachráň syna svojej služobnice.

Nech som dôkazom tvojej dobroty, †

aby moji nenávistníci s hanbou videli, *

že ty, Pane, si mi pomohol a že si ma potešil.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Obveseľ, Pane, svojho sluhu; k tebe dvíham svoju dušu.

Ant. 2 Blažený muž, ktorý kráča spravodlivo a hovorí pravdu.

Chválospev
Boh bude súdiť spravodlivo

Iz 33, 13-16

Prisľúbenie patrí vám a vašim deťom i všetkým, čo sú ďaleko. (Sk 2, 39)

Počujte, vy, ktorí ste ďaleko, čo som urobil, *

a vy, blízki, poznajte moju silu.

Na Sione sa trasú hriešnici, *

strach zachvátil bezbožných.

Kto z vás vydrží pri stravujúcom ohni? *

Kto z vás znesie večnú páľavu?

Ten, kto kráča spravodlivo *

a hovorí pravdu,

kto odmieta zisk z lúpeže *

a rukami sa bráni proti úplatku,

kto si zapcháva uši, aby nepočul o krviprelievaní *

a zatvára oči, aby zlo nevidel,

ten bude bývať na výšinách, *

jeho útočišťom bude skalný hrad;

vždy bude mať chleba *

i vody nadostač.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Blažený muž, ktorý kráča spravodlivo a hovorí pravdu.

Ant. 3 Jasajte pred tvárou Kráľa a Pána.

Žalm 98
Boh víťazí na súde
Tento žalm hovorí o prvom príchode Pána a o viere všetkých národov. (Sv. Atanáz)

Spievajte Pánovi pieseň novú, *

lebo vykonal veci zázračné.

Víťazstvo je dielom jeho pravice *

a jeho svätého ramena.

Pán oznámil svoju spásu, *

pred očami pohanov vyjavil svoju spravodlivosť.

Rozpamätal sa na svoju dobrotu *

a na svoju vernosť voči Izraelovmu domu.

Uzreli všetky končiny zeme *

spásu nášho Boha.

Na chválu Božiu jasaj, celá zem; *

plesajte, radujte sa a hrajte.

Hrajte Pánovi na citare, *

na citare a na harfe zunivej.

Za hlaholu trúb a poľníc *

jasajte pred tvárou Kráľa a Pána.

Zahuč, more a všetko, čo ho napĺňa, *

zemekruh a všetci, čo na ňom bývajú.

Tlieskajte, rieky, rukami, †

jasajte s nimi, vrchy, pred tvárou Pánovou, *

lebo prichádza súdiť zem.

Spravodlivo bude súdiť zemekruh *

a podľa práva národy.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Jasajte pred tvárou Kráľa a Pána.

KRÁTKE ČÍTANIE

Jób 1, 21; 2, 10b

Nahý som vyšiel z lona svojej matky a nahý sa ta vrátim. Pán dal, Pán vzal; stalo sa, ako sa Pánovi páčilo. Nech je zvelebené meno Pánovo. Keď sme prijali dobré z Božej ruky, prečo by sme nemali prijať zlé?

KRÁTKE RESPONZÓRIUM

Bože, nakloň mi srdce * K svojej náuke.

Bože, nakloň mi srdce * K svojej náuke.

Na tvojej ceste dopraj mi života.

K svojej náuke.

Sláva Otcu i Synu i Duchu Svätému.

Bože, nakloň mi srdce * K svojej náuke.

EVANJELIOVÝ CHVÁLOSPEV

Ant. na Benediktus: Preukáž nám, Pane, milosrdenstvo a pamätaj na svoju svätú zmluvu.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Preukáž nám, Pane, milosrdenstvo a pamätaj na svoju svätú zmluvu.

PROSBY

Kristus si živí a opatruje Cirkev, za ktorú vydal seba samého; preto ho pokorne prosme:

Pane, zhliadni na svoju Cirkev.

Buď zvelebený, Pastier svojej Cirkvi, že nám dnes dávaš svetlo a život;

daj, aby sme ti boli vždy vďační za také vzácne dary.

Pane, zhliadni na svoju Cirkev.

Milostivo zhliadni na svoj ľud, ktorý si zhromaždil vo svojom mene,

aby nezahynul nik z tých, ktorých ti dal Otec.

Pane, zhliadni na svoju Cirkev.

Veď svoju Cirkev po ceste svojich príkazov

a Duch Svätý nech ju upevňuje vo vernosti k tebe.

Pane, zhliadni na svoju Cirkev.

Oživuj svoju Cirkev pri stole tvojho slova a tvojho chleba,

aby ťa v sile tohto pokrmu radostne nasledovala.

Pane, zhliadni na svoju Cirkev.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, láskavo vlej do našej mysle svoje svetlo, aby sme ti boli oddaní celým svojím životom, veď si nás stvoril svojou múdrosťou a riadiš nás svojou prozreteľnosťou. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky