## 30. december 2025

## Utorok v oktáve Narodenia Pána
1. týždeň žaltára

Modlitba napoludnie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Mocný Vládca, verný Bože,

múdro riadiš denné chvíle:

svitom zdobíš zore ranné,

poludnie zas teplom vanie.

Vyhas oheň hnevu, spory,

odstráň úpal hriechov, zvody,

zachovaj nám telo v zdraví,

do sŕdc nám vlož pokoj pravý.

Vyslyš nás, Otče láskavý,

pomôž nám, Kriste, Kráľ slávy,

s Otcom i Duchom Boh pravý,

a vládni, kraľuj nad nami. Amen.

PSALMÓDIA

Ant. Mária zachovávala všetky tieto slová vo svojom srdci a premýšľala o nich.

Žalm 119, 1-8
I – א (Alef)
Rozjímanie o Pánovom slove v zákone
Láska k Bohu spočíva v tom, že zachovávame jeho prikázania. (1 Jn 5, 3)

Blažení tí, čo idú cestou života bez poškvrny, *

čo kráčajú podľa zákona Pánovho.

Blažení tí, čo zachovávajú jeho príkazy *

a celým srdcom ho vyhľadávajú.

To sú tí, čo nepáchajú neprávosť *

a idú jeho cestami.

Ty si dal príkazy, *

aby sa verne plnili.

Kiež by ma moje cesty viedli tak, *

žeby som zachovával tvoje ustanovenia.

Veru nebudem zahanbený, *

keď budem dodržiavať všetky tvoje príkazy.

S úprimným srdcom ti chcem ďakovať, *

že som poznal tvoje spravodlivé výroky.

Tvoje ustanovenia chcem zachovať, *

len ty ma nikdy neopusť.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Žalm 13
Nárek spravodlivého, dôverujúceho Bohu
Boh nádeje nech vás naplní všetkou radosťou. (Rim 15, 13)

Dokedy, Pane? Stále budeš na mňa zabúdať? *

Dokedy budeš predo mnou skrývať svoju tvár?

Dokedy mi bude dušu trápiť nepokoj †

a srdce dennodenne bôľ? *

Dokedy sa nepriateľ bude vypínať nado mnou?

Zhliadni na mňa a vyslyš ma, Pane, Bože môj, *

daj svetlo mojim očiam, aby som v smrti nezaspal,

aby nemohol povedať môj nepriateľ: †

„Premohol som ho;“ *

aby tí, čo ma sužujú, nezajasali, že som upadol.

Lenže ja dúfam v tvoje milosrdenstvo, †

moje srdce sa teší z tvojej pomoci. *

Budem spievať Pánovi, že ma zahŕňa dobrodeniami.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Žalm 14
Pochabosť bezbožných
Kde sa rozmnožil hriech, tam sa ešte väčšmi rozhojnila milosť. (Rim 5, 20)

Blázon si v srdci hovorí: „Boha niet.“ †

Skazení sú a ohavnosti páchajú. *

Nikto z nich nerobí dobre.

Pán pozerá z neba na synov ľudských *

a skúma, či je niekto rozumný a hľadá Boha.

Všetci poblúdili, všetci sa skazili; *

nikto nerobí dobre, veru, celkom nik.

Či nezmúdrejú tí, čo páchajú neprávosť *

a požierajú môj ľud, akoby jedli chlieb?

Nevzývajú Pána; †

ale ešte stŕpnu od strachu, *

lebo Boh sa ujíma potomstva spravodlivých.

Vy chcete zmariť plány bedára, *

lež Pán je jeho útočišťom.

Kiež príde Izraelu spása zo Siona! †

Keď Pán vyslobodí svoj ľud zo zajatia, *

Jakub zaplesá, poteší sa Izrael.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Mária zachovávala všetky tieto slová vo svojom srdci a premýšľala o nich.

KRÁTKE ČÍTANIE

Iz 12, 5-6

Spievajte Pánovi, lebo urobil veľké veci; nech je to známe po celej zemi. Plesaj a jasaj, obyvateľka Siona, lebo veľký uprostred teba je Svätý Izraela.

Uzreli všetky končiny zeme. Aleluja.

Spásu nášho Boha. Aleluja.

MODLITBA

Modlime sa.

Všemohúci Bože, prosíme ťa, dopraj, aby nás narodenie tvojho jednorodeného Syna vyslobodilo zo starého otroctva, ktoré nás drží v jarme hriechu. Skrze Krista, nášho Pána.

Amen.

Napokon, aspoň pri spoločnom slávení liturgie hodín, sa dodá:

Dobrorečme Pánovi.

Bohu vďaka.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky