## 22. august 2025

## Prebl. Panny Márie Kráľovnej
spomienka

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Mária, skvieš sa svetlom plným slávy,

kto by ťa, Panna, vrúcne nepozdravil?!

Kráľovská dcéra z Dávidovho rodu,

v nebi si došla k najvyššiemu bodu.

Panenská krása stále zdobí teba,

len ty si mohla Kráľa zeme, neba

do lona prijať a byť panna čistá,

v panenstve nosiť a porodiť Krista.

Celý svet s úctou skláňa hlavu pred ním,

koleno každé zohýba sa s chvením;

prosíme, Panna, prihovor sa za nás,

nech nám dá do sŕdc radosť, svetlo a jas.

To udeľ, Otec svetla nevýslovný,

skrz svojho Syna v Božom Duchu, Ohni.

On s tebou žije tam v nebeskom jase,

kraľuje, riadi všetko v každom čase. Amen.

PSALMÓDIA

Ant. 1 Bože, stvor vo mne srdce čisté a v mojom vnútri obnov ducha pevného.

Žalm 51
Vyznanie viny
Obnovovať sa duchovne premenou zmýšľania a obliecť si nového človeka. (Ef 4, 23-24)

Zmiluj sa, Bože, nado mnou *

pre svoje milosrdenstvo

a pre svoje veľké zľutovanie *

znič moju neprávosť.

Úplne zmy zo mňa moju vinu *

a očisť ma od hriechu.

Vedomý som si svojej neprávosti *

a svoj hriech mám stále pred sebou.

Proti tebe, proti tebe samému som sa prehrešil *

a urobil som, čo je v tvojich očiach zlé,

aby si sa ukázal spravodlivý vo svojom výroku *

a nestranný vo svojom súde.

Naozaj som sa v neprávosti narodil *

a hriešneho ma počala moja mať.

Ty naozaj máš záľubu v srdci úprimnom *

a v samote mi múdrosť zjavuješ.

Pokrop ma yzopom a zasa budem čistý; *

umy ma a budem belší ako sneh.

Daj, aby som počul radosť a veselosť, *

a zaplesajú kosti, ktoré si rozdrvil.

Odvráť svoju tvár od mojich hriechov *

a zotri všetky moje viny.

Bože, stvor vo mne srdce čisté *

a v mojom vnútri obnov ducha pevného.

Neodvrhuj ma spred svojej tváre *

a neodnímaj mi svojho ducha svätého.

Navráť mi radosť z tvojej spásy *

a posilni ma duchom veľkej ochoty.

Poučím blúdiacich o tvojich cestách *

a hriešnici sa k tebe obrátia.

Bože, Boh mojej spásy, zbav ma škvrny krvipreliatia *

a môj jazyk zajasá nad tvojou spravodlivosťou.

Pane, otvor moje pery *

a moje ústa budú ohlasovať tvoju slávu.

Veď ty nemáš záľubu v obete, *

ani žertvu neprijmeš odo mňa.

Obetou Bohu milou je duch skrúšený; *

Bože, ty nepohŕdaš srdcom skrúšeným a poníženým.

Buď dobrotivý, Pane, a milosrdný voči Sionu, *

vybuduj múry Jeruzalema.

Potom prijmeš náležité obety, obetné dary a žertvy; *

potom položia na tvoj oltár obetné zvieratá.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Bože, stvor vo mne srdce čisté a v mojom vnútri obnov ducha pevného.

Ant. 2 Raduj sa, Jeruzalem, lebo v tebe sa všetci zhromaždia u Pána.

Chválospev
Vzdávanie vďaky za vyslobodenie ľudu

Tob 13, 8-11. 13. 14ab. 15-16ab

Ukázal mi sväté mesto Jeruzalem... ožiarené Božou slávou. (Zjv 21, 10-11)

Velebte Pána, všetci vyvolení, †

a všetci chváľte jeho vznešenosť, *

usporiadajte dni radosti a oslavujte ho.

Jeruzalem, sväté mesto, *

bude ťa trestať za diela tvojich rúk.

Oslavuj Pána dobrými skutkami *

a dobroreč Kráľovi vekov,

aby sa znova vybudoval v tebe *

tvoj stánok s radosťou,

aby rozveselil v tebe všetkých zajatcov *

a miloval v tebe úbohých po všetky veky vekov.

Jasné svetlo zažiari *

vo všetkých končinách zeme;

mnohé národy prídu zďaleka, až z kraja zeme, †

k tebe, k tvojmu menu svätému, *

a v rukách budú mať dary pre Kráľa nebies.

Nespočetné pokolenia sa v tebe budú radovať *

a meno vyvolenej potrvá na veky vekov.

Nuž raduj sa a plesaj nad synmi spravodlivých, †

lebo sa všetci zhromaždia *

a dobrorečiť budú večnému Pánovi.

Šťastní sú, čo ťa milujú, *

blažení, čo sa tešia z tvojho pokoja.

Dobroreč, duša moja, Pánovi, veľkému Kráľovi, †

lebo v meste Jeruzaleme *

bude stáť jeho dom po všetky veky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Raduj sa, Jeruzalem, lebo v tebe sa všetci zhromaždia u Pána.

Ant. 3 Chváľ, Sion, svojho Boha, lebo on svoj rozkaz na zem zosiela.

Žalm 147, 12-20
Obnova Jeruzalema
Poď, ukážem ti nevestu, Baránkovu manželku. (Zjv 21, 9)

Chváľ, Jeruzalem, Pána, *

oslavuj, Sion, svojho Boha.

Lebo upevnil závory tvojich brán *

a požehnal tvojich synov v tebe.

Zaisťuje pokoj tvojim hraniciam, *

sýti ťa najlepšou pšenicou.

Svoj rozkaz na zem zosiela; *

rýchlo sa šíri jeho slovo.

Sneh dáva ako vlnu, *

rozsýpa srieň ako popol.

Kamenec spúšťa ako omrvinky; *

ktože vydrží v jeho mraze?

Ale keď zošle svoje slovo, roztopí sa, čo zamrzlo; *

keď zavanie jeho dych, vody sa rozprúdia.

On svoje slovo zvestuje Jakubovi, *

svoje zákony a prikázania Izraelovi.

Neurobil tak iným národom, *

nezjavil im svoje zámery.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Chváľ, Sion, svojho Boha, lebo on svoj rozkaz na zem zosiela.

KRÁTKE ČÍTANIE

Porov. Iz 61, 10

Radosťou jasám v Pánovi, duša mi plesá v mojom Bohu, pretože ma zaodial rúchom spásy, zahalil ma plášťom spravodlivosti ako nevestu okrášlenú šperkami.

KRÁTKE RESPONZÓRIUM

Pán si ju vyvolil * A dal jej prednosť pred všetkými.

Pán si ju vyvolil * A dal jej prednosť pred všetkými.

Do svojho stánku ju voviedol.

A dal jej prednosť pred všetkými.

Sláva Otcu i Synu i Duchu Svätému.

Pán si ju vyvolil * A dal jej prednosť pred všetkými.

EVANJELIOVÝ CHVÁLOSPEV

Ant. na Benediktus: Vznešená Kráľovná sveta, Mária, vždy panna, ty si porodila Krista, nášho Pána a Spasiteľa.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Vznešená Kráľovná sveta, Mária, vždy panna, ty si porodila Krista, nášho Pána a Spasiteľa.

PROSBY

Oslavujme nášho Spasiteľa, ktorý sa narodil z Panny Márie, a prosme ho:

Nech sa za nás prihovára tvoja matka, Pane.

Ježišu, Slnko spravodlivosti, pred tebou ako žiarivá zornica vzišla nepoškvrnená Panna;

daj, nech stále žijeme vo svetle tvojho príchodu.

Nech sa za nás prihovára tvoja matka, Pane.

Ježišu, Večné Slovo, ty si si vyvolil Pannu Máriu za neporušený stánok;

ochráň nás pred skazou hriechu.

Nech sa za nás prihovára tvoja matka, Pane.

Náš Spasiteľ, ty si mal pri kríži svoju matku;

daj, aby sme sa na jej príhovor tešili z účasti na tvojom utrpení.

Nech sa za nás prihovára tvoja matka, Pane.

Dobrotivý Ježišu, keď si zomieral na kríži, Pannu Máriu si dal Jánovi za matku;

daj, aby sme žili tak, ako sa sluší na jej deti.

Nech sa za nás prihovára tvoja matka, Pane.

Alebo iné:

Oslavujme nášho Spasiteľa, ktorý sa narodil z Panny Márie, a prosme ho:

Nech sa za nás prihovára tvoja matka, Pane.

Spasiteľ sveta, ty si mocou svojho vykúpenia uchránil svoju matku pred poškvrnou hriechu;

zachovaj nás čistých od hriechu.

Nech sa za nás prihovára tvoja matka, Pane.

Náš Vykupiteľ, ty si Pannu Máriu urobil čistým príbytkom pre seba a stánkom Ducha Svätého;

urob aj nás trvalým chrámom svojho Ducha.

Nech sa za nás prihovára tvoja matka, Pane.

Ježišu, Večné Slovo, ty si naučil svoju matku voliť si najlepší podiel;

daj, aby sme aj my ako ona hľadali pokrm, ktorý ostáva pre večný život.

Nech sa za nás prihovára tvoja matka, Pane.

Kráľ kráľov, ty si svoju matku vzal s dušou i telom k sebe do neba;

daj, aby sme stále mysleli na to, čo je hore.

Nech sa za nás prihovára tvoja matka, Pane.

Pán neba i zeme, ty si Pannu Máriu postavil po svojej pravici ako Kráľovnú;

aj nám daj účasť na jej večnej sláve.

Nech sa za nás prihovára tvoja matka, Pane.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, Máriu, matku svojho Syna, dal si nám za Matku a Kráľovnú; prosíme ťa, na jej orodovanie dopraj, aby sme dosiahli v nebeskom kráľovstve plnú slávu tvojich synov a dcér. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky