## 9. november 2025

## VÝROČIE POSVIACKY LATERÁNSKEJ BAZILIKY
sviatok

Podľa tradície sa v tento deň už od 12. storočia slávi výročie posviacky baziliky, ktorú dal v Lateráne postaviť cisár Konštantín. Táto slávnosť bola najprv sviatkom mesta Ríma, neskôr sa na počesť baziliky zvanej „Matka a hlava všetkých kostolov mesta a sveta“ rozšírila na celý rímsky obrad ako znak lásky a jednoty s Petrovou katedrou, ktorá, ako píše svätý Ignác Antiochijský, „predsedá celému spoločenstvu lásky“.
Lateránsku baziliku posvätil pápež Silvester 9. novembra roku 324. Najprv bola zasvätená Najsvätejšiemu Spasiteľovi, neskôr, počas pontifikátu svätého Gregora Veľkého, aj svätému Jánovi Krstiteľovi a svätému Jánovi Evanjelistovi. Lateránska bazilika so susednými palácmi slúžila niekoľko storočí aj ako stále sídlo rímskeho biskupa, naposledy pápeža Bonifáca VIII.

Modlitba popoludní

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Celý svet v pohyb uvádzaš,

ty sám však trváš bez zmeny;

účelne delíš denný čas

vo svojom božskom umení.

Keď príde večer života,

zachovaj si nás pre seba;

daj nám smrť svätú, nábožnú,

aby sme prišli do neba.

Vyslyš nás, Otče láskavý,

pomôž nám, Kriste, Kráľ slávy,

s Otcom i Duchom Boh pravý,

a vládni, kraľuj nad nami. Amen.

Alebo:

Z Božej milosti tretí raz

chválime v dennom období

pravého Boha jedného

a v jednom zas tri osoby.

Peter nás učí poznávať

znak spásy v tejto hodine.

Chráňme si Božie tajomstvo

a majme srdce nevinné.

Spievajme srdcom, ústami,

držme sa apoštolských rúk,

aby nás mocou Kristovou

chránili ako nežný puk.

Sláva buď večná Otcovi,

jeho milému Synovi

i Duchu Tešiteľovi,

čo všetko v láske obnoví. Amen.

PSALMÓDIA

Ant. 1 Kto je z tohto chleba, bude žiť naveky. Aleluja.

Žalm 23
Dobrý pastier
Baránok... ich bude pásť a privedie ich k prameňom vôd života. (Zjv 7, 17)

Pán je môj pastier, nič mi nechýba: *

pasie ma na zelených pašienkach.

Vodí ma k tichým vodám, *

dušu mi osviežuje.

Vodí ma po správnych chodníkoch, *

verný svojmu menu.

I keby som mal ísť tmavou dolinou, nebudem sa báť zlého, *

lebo ty si so mnou.

Tvoj prút a tvoja palica, *

tie sú mi útechou.

Prestieraš mi stôl *

pred očami mojich protivníkov.

Leješ mi olej na hlavu *

a kalich mi napĺňaš až po okraj.

Dobrota a milosť budú ma sprevádzať *

po všetky dni môjho života.

A budem bývať v dome Pánovom *

mnoho a mnoho dní.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Kto je z tohto chleba, bude žiť naveky. Aleluja.

Ant. 2 Príde Pán a obdivuhodne sa preslávi vo svojich svätých. Aleluja.

Žalm 76
Poďakovanie za víťazstvo
Uvidia Syna človeka prichádzať na nebeských oblakoch. (Mt 24, 30)
I

Známy je Boh v Judei *

a v Izraeli je jeho meno veľké.

V Jeruzaleme má stan *

a na Sione príbytok.

Tam polámal lesklé luky *

aj štít, aj meč a zbroj vojnovú.

Ty, Zázračný, žiariš z vrchov plienenia; *

olúpení boli chrabrí bojovníci.

A teraz spia svoj sen, *

ochabli ruky všetkých hrdinov.

Bože Jakubov, keď si ty pohrozil, *

zmeraveli jazdci aj kone.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Príde Pán a obdivuhodne sa preslávi vo svojich svätých. Aleluja.

Ant. 3 Pánovi, svojmu Bohu, skladajte sľuby a prinášajte dary. Aleluja.

II

Si hrozný; kto sa môže vzoprieť proti tebe, *

keď sa rozhneváš?

Z neba si vyniesol rozsudok; *

zem sa zatriasla a zatíchla,

keď povstal Boh a súdil, *

aby zachránil všetkých tichých na zemi.

Lebo teba oslávi aj hnev človeka *

a tí, čo vyhnú hnevu, budú sláviť tvoj sviatočný deň.

Pánovi, svojmu Bohu, skladajte sľuby a plňte ich; *

všetci, čo vôkol neho stojíte, prineste dary Hroznému.

Tomu, čo kniežatám smelosť odníma *

a pre zemských kráľov je postrachom.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pánovi, svojmu Bohu, skladajte sľuby a prinášajte dary. Aleluja.

KRÁTKE ČÍTANIE

Jer 7, 2b. 4-5a. 7a

Počujte Pánovo slovo vy, čo vchádzate týmito bránami klaňať sa Pánovi. Nespoliehajte sa na klamné reči a nehovorte: Pánov chrám, Pánov chrám, Pánov chrám. Lebo len ak naozaj napravíte svoje cesty a svoje skutky, nechám vás bývať na tomto mieste.

Alebo:

Ag 2, 6a. 7. 9

Toto hovorí Pán zástupov: Ja pohnem nebesia i zem a prídu skvosty všetkých národov a naplním tento dom slávou, hovorí Pán zástupov. Budúca sláva tohto domu bude väčšia ako sláva toho prvého; a na tomto mieste nastolím pokoj, hovorí Pán zástupov.

Vstupujte do Pánových brán s piesňou chvály.

A do jeho nádvorí s piesňami oslavnými.

MODLITBA

Modlime sa.

V chráme, ktorého výročie posviacky sa slávi:

Bože, z tvojej dobroty môžeme každoročne sláviť deň posviacky tohto chrámu; vypočuj prosby svojho ľudu a dopraj, aby sa na tomto mieste vždy konala tebe milá služba a na nás hojne zostupovala milosť vykúpenia. Skrze Krista, nášho Pána.

Mimo chrámu, ktorého výročie posviacky sa slávi:

Bože, zo živých a vybraných kameňov si pripravuješ svoj večný príbytok; rozmnož vo svojej Cirkvi ducha milosti, ktorého si jej poslal, aby sa vzrastom tvojho veriaceho ľudu budoval nebeský Jeruzalem. Skrze Krista, nášho Pána.

Alebo:

Bože, ty Cirkev nazývaš svojou nevestou; daj, aby ľud slúžiaci tvojmu menu tebe sa klaňal, teba miloval a nasledoval a pod tvojím vedením dosiahol prisľúbenú nebeskú blaženosť. Skrze Krista, nášho Pána.

Amen.

Napokon, aspoň pri spoločnom slávení liturgie hodín, sa dodá:

Dobrorečme Pánovi.

Bohu vďaka.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky