## 13. máj 2025

## Prebl. Panny Márie Fatimskej
ľubovoľná spomienka

Vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Zdravas’, hviezda morská,

jasná rajská brána,

slávna Matka Božia,

pritom večne Panna.

Prijmúc ono „Ave“,

čo ti anjel spieva,

vráť nám milosť a zmeň

v opak meno Eva.

Trestancom sním putá,

slepcom zažni svetlo,

odvráť zlo, by dušu

vždy len dobro stretlo.

Ukáž sa sťa matka,

aby skrze teba

ujal sa nás ten, čo

pre nás zišiel z neba.

Prevyšuješ všetky

a máš srdce vľúdne;

očisť naše, nech je

pokorné a cudné.

Pomôž nám žiť čisto,

k nebu kráčať isto,

kde nás radosť spojí

s Kristom, veď sme svoji.

Nech sa večne vzdáva

Otcu, Synu sláva,

aj Duchu buď chvála

rovná, neskonalá. Amen.

PSALMÓDIA

Ant. 1 Zaspievajte nám nejaké piesne sionské. Aleluja.

Žalm 137, 1-6
Na brehu babylonských riek
Toto pozemské zajatie ľudu treba vzťahovať na duchovné zajatie. (Sv. Hilár)

Na brehu babylonských riek, tam sme sedávali a plakali, *

keď sme si spomínali na Sion.

Na vŕby tejto krajiny *

vešali sme svoje citary.

Lebo tí, čo nás zajali, *

žiadali od nás spevy

a tí, čo nás trápili, žiadali veselosť: *

„Zaspievajte nám nejaké piesne sionské!“

Akože môžeme spievať pieseň Pánovu *

v cudzej krajine?

Keby som, Jeruzalem, zabudol na teba, *

nech mi odumrie pravica.

Nech sa mi prilepí jazyk na podnebie, *

keby som nepamätal na teba,

keby som Jeruzalem nepovýšil *

za vrchol svojej radosti.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Zaspievajte nám nejaké piesne sionské. Aleluja.

Ant. 2 Uprostred súžení si ma zachoval pri živote. Aleluja.

Žalm 138
Vzdávanie vďaky
Králi zeme prinesú do svätého mesta svoju slávu a nádheru. (Porov. Zjv 21, 24)

Chcem ťa, Pane, oslavovať celým srdcom, *

že si vypočul slová mojich úst.

Budem ti hrať pred tvárou anjelov, *

vrhnem sa na tvár pred tvojím svätým chrámom.

Tvoje meno budem oslavovať, †

pretože si milosrdný a verný *

a nadovšetko si zvelebil svoje meno a svoje prisľúbenia.

Vždy si ma vyslyšal, keď som ťa vzýval, *

a rozmnožil si vo mne odvahu.

Oslavovať ťa budú, Pane, všetci králi zeme, *

lebo počuli slová tvojich úst.

Budú ospevovať Pánove cesty, *

lebo veľká je Pánova sláva;

vznešený je Pán, †

a predsa zhliada na pokorného, *

pyšného však zďaleka pozná.

Aj keby som mal prejsť súžením, ty ma pri živote zachováš †

a svoju ruku vystrieš proti hnevu mojich nepriateľov; *

zachráni ma tvoja pravica.

Pán za mňa dielo dokončí. †

Pane, tvoje milosrdenstvo je večné; *

neopusť dielo svojich rúk.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Uprostred súžení si ma zachoval pri živote. Aleluja.

Ant. 3 Tvoja je, Pane, vznešenosť i moc, sláva a víťazstvo. Aleluja.

Chválospev
Hymnus vykúpených

Zjv 4, 11; 5, 9. 10. 12

Hoden si, Pane a Bože náš, *

prijať slávu, česť a moc,

lebo ty si stvoril všetky veci, *

z tvojej vôle boli a sú stvorené.

Hoden si vziať knihu *

a otvoriť jej pečate,

lebo si bol zabitý †

a svojou krvou si Bohu vykúpil *

ľudí z každého kmeňa, jazyka, ľudu a národa

a urobil si ich kráľovstvom a kňazmi nášmu Bohu; *

a budú kraľovať na zemi.

Hoden je Baránok, ktorý bol zabitý, †

prijať moc, bohatstvo a múdrosť, *

silu, česť, slávu a dobrorečenie.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Tvoja je, Pane, vznešenosť i moc, sláva a víťazstvo. Aleluja.

KRÁTKE ČÍTANIE

Gal 4, 4-5

Keď prišla plnosť času, Boh poslal svojho Syna, narodeného zo ženy, narodeného pod zákonom, aby vykúpil tých, čo boli pod zákonom, a aby sme dostali adoptívne synovstvo.

KRÁTKE RESPONZÓRIUM

Zdravas’, Mária, milosti plná, Pán s tebou, * Aleluja, aleluja.

Zdravas’, Mária, milosti plná, Pán s tebou, * Aleluja, aleluja.

Požehnaná si medzi ženami a požehnaný je plod tvojho života.

Aleluja, aleluja.

Sláva Otcu i Synu i Duchu Svätému.

Zdravas’, Mária, milosti plná, Pán s tebou, * Aleluja, aleluja.

EVANJELIOVÝ CHVÁLOSPEV

Ant. na Magnifikat: Blahoslavená si, Mária, lebo si uverila, že sa splní, čo ti Pán povedal. Aleluja.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Blahoslavená si, Mária, lebo si uverila, že sa splní, čo ti Pán povedal. Aleluja.

PROSBY

Z celého srdca chváľme všemohúceho Boha Otca, lebo z jeho vôle oslavujú Pannu Máriu, matku jeho Syna, všetky pokolenia, a pokorne ho prosme:

Nech oroduje za nás Plná milosti.

Alebo:

Pozri na Milostiplnú a vyslyš nás.

Bože, pôvodca zázrakov, ty si dal nepoškvrnenej Panne s telom i dušou účasť na Kristovej nebeskej sláve;

veď k tej istej sláve srdcia svojich synov a dcér.

Nech oroduje za nás Plná milosti. Alebo: Pozri na Milostiplnú a vyslyš nás.

Ty si nám dal Pannu Máriu za matku; na jej príhovor udeľ chorým zdravie, zarmúteným útechu, hriešnikom odpustenie

a všetkým pokoj a spásu.

Nech oroduje za nás Plná milosti. Alebo: Pozri na Milostiplnú a vyslyš nás.

Panne Márii si dal plnosť milosti;

daruj hojnosť milosti a radosti všetkým ľuďom.

Nech oroduje za nás Plná milosti. Alebo: Pozri na Milostiplnú a vyslyš nás.

Nech je tvoja Cirkev jedno srdce a jedna duša

a veriaci nech jednomyseľne zotrvávajú na modlitbách s Máriou, Ježišovou matkou.

Nech oroduje za nás Plná milosti. Alebo: Pozri na Milostiplnú a vyslyš nás.

Ty si Pannu Máriu korunoval za Kráľovnú neba;

daj, nech sa zosnulí naveky radujú so všetkými svätými v tvojom kráľovstve.

Nech oroduje za nás Plná milosti. Alebo: Pozri na Milostiplnú a vyslyš nás.

Alebo iné:

Z celého srdca chváľme všemohúceho Boha Otca, lebo z jeho vôle oslavujú Pannu Máriu, matku jeho Syna, všetky pokolenia, a pokorne ho prosme:

Nech oroduje za nás Plná milosti.

Alebo:

Pozri na Milostiplnú a vyslyš nás.

Ty si Pannu Máriu ustanovil za matku milosrdenstva;

daj, nech všetci, čo sú v nebezpečenstvách, pocítia jej materskú lásku.

Nech oroduje za nás Plná milosti. Alebo: Pozri na Milostiplnú a vyslyš nás.

Ty si chcel, aby Panna Mária bola matkou rodiny v Ježišovom a Jozefovom dome;

daj, nech sa na jej príhovor všetky matky usilujú o lásku a svätosť vo svojich rodinách.

Nech oroduje za nás Plná milosti. Alebo: Pozri na Milostiplnú a vyslyš nás.

Ty si posilňoval Pannu Máriu, keď stála pod krížom, a pri vzkriesení svojho Syna si ju naplnil radosťou;

uľahči trpiacim a posilni ich nádej.

Nech oroduje za nás Plná milosti. Alebo: Pozri na Milostiplnú a vyslyš nás.

Ty si Pannu Máriu urobil pozornou voči tvojmu slovu a svojou vernou služobnicou;

na jej príhovor urob aj z nás dobrých služobníkov a učeníkov tvojho Syna.

Nech oroduje za nás Plná milosti. Alebo: Pozri na Milostiplnú a vyslyš nás.

Ty si Pannu Máriu korunoval za kráľovnú neba;

daj, nech sa zosnulí naveky radujú so všetkými svätými v tvojom kráľovstve.

Nech oroduje za nás Plná milosti. Alebo: Pozri na Milostiplnú a vyslyš nás.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, ty si Matku svojho Syna ustanovil aj za našu Matku; daj, prosíme, aby sme zotrvávali v pokání a na modlitbách za spásu sveta a mohli deň čo deň účinnejšie zveľaďovať Kristovo kráľovstvo. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky