## 13. február 2025

## Štvrtok, Cezročné obdobie, 5. týždeň
1. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Ohnivé slnko vychádza;

kto by sa hrešiť nehanbil?

Keď Božie svetlo svedkom je,

kto by vo svetle hriešne žil?

Nech zaslepenosť konečne

ustúpi, lebo dlhý čas

z bezpečnej cesty k priepasti

podvodným klamom viedla nás.

To svetlo nech dá jasný deň,

nech nás od hriechu očistí;

hovorme všade pravdu len

a neutoňme v temnosti.

A tak nech prejde celý deň:

naša reč nech je nevinná,

nech ruky, oči čisté sú,

nech hriechy telo nešpinia.

Ten, čo vie všetko, z výšavy

pozerá na nás celý deň,

preniká skutky, myšlienky

od svitu až po nočný sen.

Sláva buď večná Otcovi,

jeho milému Synovi

i Duchu Tešiteľovi,

čo všetko v láske obnoví. Amen.

PSALMÓDIA

Ant. 1 Prebuď sa, harfa a citara, chcem zobudiť zornicu.

Žalm 57
Ranná modlitba v súžení
Tento žalm spieva o Pánovom utrpení. (Sv. Augustín)

Zmiluj sa, Bože, nado mnou, zmiluj sa nado mnou, *

lebo sa k tebe utiekam;

v tieni tvojich krídel nachodím útočište, *

kým sa nepominú nástrahy.

Volám k Bohu, k Najvyššiemu, *

k Bohu, ktorý mi preukazuje dobro.

On zošle pomoc z neba a zachráni ma; †

zahanbí tých, čo ma týrajú. *

Boh zošle svoju milosť a pravdu.

Som akoby uprostred levíčat, *

čo požierajú ľudí.

Ich zuby sú ako oštepy a šípy, *

ich jazyk sťa nabrúsený meč.

Bože, vznes sa nad nebesia *

a tvoja sláva nech je nad celou zemou.

Mojim nohám nastavili osídlo, *

až sa mi skormútila duša;

predo mnou vykopali jamu, *

no sami do nej padli.

Ochotné je moje srdce, Bože, †

ochotné je moje srdce; *

budem ti spievať a hrať.

Prebuď sa, duša moja, †

prebuď sa, harfa a citara, *

chcem zobudiť zornicu.

Budem ťa, Pane, velebiť medzi pohanmi *

a zaspievam ti žalmy medzi národmi.

Lebo až po nebesia siaha tvoje milosrdenstvo *

a tvoja vernosť až po oblaky.

Bože, vznes sa nad nebesia *

a tvoja sláva nech je nad celou zemou.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Prebuď sa, harfa a citara, chcem zobudiť zornicu.

Ant. 2 Môj ľud sa nasýti mojimi darmi, hovorí Pán.

Chválospev
Šťastie vyslobodeného ľudu

Jer 31, 10-14

Ježiš má zomrieť..., aby zhromaždil vedno rozptýlené Božie deti. (Jn 11, 51. 52)

Čujte, národy, slovo Pánovo, *

ohlasujte ho na ostrovoch v diaľavách

a hovorte: „Zhromaždí Izraela ten, čo ho rozptýlil, *

bude ho strážiť ako pastier svoje stádo.“

Lebo Pán vykúpil Jakuba *

a vyslobodil ho z ruky mocnejšieho.

Prídu a budú jasať na vrchu Sion, *

budú sa hrnúť k darom Pánovým:

za obilím, vínom a olejom, *

za mláďatami oviec a dobytka.

Budú ako zavlažená záhrada *

a už nebudú hladovať.

Vtedy sa panna radosťou roztančí, *

mládenci i starci zároveň.

„Ich smútok zmením na radosť, *

poteším ich a rozveselím po žiali.

Kňazov opojím hojnosťou *

a môj ľud sa nasýti mojimi darmi.“

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Môj ľud sa nasýti mojimi darmi, hovorí Pán.

Ant. 3 Veľký je Pán a hoden každej chvály v meste nášho Boha. †

Žalm 48
Vďaka za záchranu národa
V duchu ma preniesol na veľký a vysoký vrch a ukázal mi sväté mesto Jeruzalem. (Zjv 21, 10)

Veľký je Pán a hoden každej chvály *

v meste nášho Boha.

† Jeho svätý vrch, prekrásne návršie, *

je celej zemi na radosť.

Vrch Sion, tajomný príbytok, *

je mestom veľkého kráľa.

Boh sa preslávil v jeho palácoch *

ako istá ochrana.

Lebo hľa, králi sa spolčili *

a utvorili jeden šík.

No sotva sa pozreli, stŕpli úžasom, *

zmiatli sa a dali sa na útek;

hrôza ich tam schvátila, *

bolesti ako rodičku,

ako keď východný víchor *

rozbíja lode taršišské.

Čo sme počuli, to sme aj videli v meste Pána zástupov, †

v meste nášho Boha: *

Boh ho založil naveky.

Spomíname, Bože, na tvoje milosrdenstvo *

uprostred tvojho chrámu.

Ako tvoje meno, Bože, †

tak aj tvoja sláva šíri sa až do končín zeme; *

tvoja pravica je plná spravodlivosti.

Nech sa raduje vrch Sion †

a judejské dcéry nech jasajú *

nad tvojimi výrokmi.

Obíďte Sion a obklopte ho, *

spočítajte jeho veže.

Dobre si všimnite jeho hradby, †

prejdite jeho paláce, *

aby ste mohli rozprávať ďalšiemu pokoleniu,

že on je Boh, náš Boh, †

naveky a na veky vekov: *

on sám nás bude stále sprevádzať.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Veľký je Pán a hoden každej chvály v meste nášho Boha.

KRÁTKE ČÍTANIE

Iz 66, 1-2

Toto hovorí Pán: Nebo je môj trón a zem je podnožka mojich nôh. Aký dom mi chcete postaviť a na ktorom mieste môžem spočinúť? Veď toto všetko urobila moja ruka a všetko mi patrí, hovorí Pán. Na takéhoto zhliadnem: Na úbohého a skrúšeného duchom a na toho, kto sa chveje pred mojím slovom.

KRÁTKE RESPONZÓRIUM

Z celého srdca volám: * Pane, vyslyš ma.

Z celého srdca volám: * Pane, vyslyš ma.

Chcem zachovať tvoje ustanovenia.

Pane, vyslyš ma.

Sláva Otcu i Synu i Duchu Svätému.

Z celého srdca volám: * Pane, vyslyš ma.

EVANJELIOVÝ CHVÁLOSPEV

Ant. na Benediktus: Vo svätosti slúžme Pánovi a oslobodí nás od našich nepriateľov.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Vo svätosti slúžme Pánovi a oslobodí nás od našich nepriateľov.

PROSBY

Vzdávajme vďaky Kristovi, že nám dal svetlo tohto nového dňa a volajme k nemu:

Požehnaj a posväť nás, Pane.

Ty si sa obetoval za naše hriechy,

prijmi naše dnešné plány a predsavzatia.

Požehnaj a posväť nás, Pane.

Ty oblažuješ naše oči darom nového svetla,

vyjdi aj v našom srdci ako slnko spravodlivosti a pokoja.

Požehnaj a posväť nás, Pane.

Daj, aby sme dnes nasledovali tvoj príklad

a boli ku každému veľkodušní.

Požehnaj a posväť nás, Pane.

Pane, hneď za rána nám daj pocítiť svoje milosrdenstvo,

aby radosť v tebe bola dnes našou silou.

Požehnaj a posväť nás, Pane.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci a večný Bože, ráno, na poludnie i večer vzývame tvoju velebnosť, aby si vyhnal z nášho srdca temnotu hriechov a priviedol nás k pravému svetlu, ktorým je Kristus, lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky