## 31. december 2025

## Streda v oktáve Narodenia Pána
1. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak sa čítanie začína invitatóriom.

HYMNUS

Predrahý Kriste, večný odblesk Božstva,

ty život náš a naše svetlo pravé,

prichádzaš s liekom, bo sme samá rana,

ty – spásna brána.

Zbor anjelov už nesie našej zemi

chýr z neba, hlása nový vek a blaho,

Otcovu slávu, pokoj – túžbu hrudí

smrteľných ľudí.

V jasličkách ležíš, hoc si vládca sveta,

plod prečistého lona svätej Panny.

Ujmi sa ľudstva, ktoré k tebe kvíli,

Ježišu milý.

Prichádzaš na zem, abys’ nám dal nebo,

si jeden z nás, máš telo, jak my máme;

obnov nám srdce, stuž v ňom lásky spoje,

nech je vždy tvoje.

Aj naše hlasy s radosťou sa družia

k anjelom, ktorí nadšene ťa slávia

i Otca s Duchom, aby Bohu vzdali

najkrajšie chvály. Amen.

PSALMÓDIA

Ant. 1 Tešte sa, nebesia, plesaj, zem, pred tvárou Pána, že prichádza.

Žalm 96
Pán je kráľ a sudca celej zeme
Spievali čosi ako novú pieseň pred trónom a pred Baránkom. (Porov. Zjv 14, 3)

Spievajte Pánovi pieseň novú; *

spievaj Pánovi, celá zem!

Spievajte Pánovi, velebte jeho meno. *

Zvestujte jeho spásu deň čo deň.

Zvestujte jeho slávu pohanom *

a jeho zázraky všetkým národom.

Lebo veľký je Pán a veľkej chvály hoden, *

viac ako všetkých bohov treba sa ho báť.

Lebo ničoty sú všetci bohovia pohanov, *

ale Pán stvoril nebesia.

Vznešenosť a krása pred jeho tvárou, *

moc a veleba v jeho svätyni.

Vzdávajte Pánovi, rodiny národov, †

vzdávajte Pánovi slávu a česť, *

vzdávajte Pánovi slávu hodnu jeho mena.

Prineste obetné dary a vstúpte do jeho nádvorí, *

klaňajte sa Pánovi v posvätnom rúchu.

Chvej sa pred ním, celá zem, *

hlásajte medzi pohanmi: „Pán kraľuje!“

Upevnil zemekruh, nepohne sa; *

a spravodlivo súdi národy.

Tešte sa, nebesia, plesaj, zem; †

nech more zahučí a čo ho napĺňa, *

nech plesá pole a všetko, čo je na ňom.

I zajasajú všetky stromy lesa †

pred tvárou Pána, že prichádza, *

že prichádza súdiť zem.

Spravodlivo bude súdiť zemekruh *

a národy podľa svojej pravdy.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Tešte sa, nebesia, plesaj, zem, pred tvárou Pána, že prichádza.

Ant. 2 Vychádza svetlo spravodlivému a radosť tým, čo majú srdcia úprimné. Aleluja.

Žalm 97
Pán je slávny sudca
Tento žalm zvestuje spásu sveta a vieru všetkých národov. (Sv. Atanáz)

Pán kraľuje, jasaj, zem; *

radujte sa, všetky ostrovy.

Vôkol neho oblaky a mrákavy, *

spravodlivosť a právo sú základom jeho trónu.

Predchádza ho oheň, *

čo navôkol spaľuje jeho nepriateľov.

Jeho blesky ožarujú zemekruh: *

zem to vidí a chveje sa.

Ako vosk sa topia vrchy pred tvárou Pánovou, *

pred Pánom celej zeme.

Jeho spravodlivosť ohlasujú nebesia *

a jeho slávu vidia všetky národy.

Nech sa hanbia všetci, čo uctievajú modly drevené †

a honosia sa svojimi sochami. *

Klaňajte sa mu, všetci jeho anjeli.

Sion to počuje a teší sa †

a dcéry Júdove plesajú, Pane, *

nad tvojimi súdmi.

Lebo ty, Pane, si Najvyšší na celej zemi, *

nesmierne prevyšuješ všetky božstvá.

Vy, čo milujete Pána, majte zlo v nenávisti, †

veď on ochraňuje svojich svätých *

a vyslobodzuje ich z rúk hriešnika.

Vychádza svetlo spravodlivému *

a radosť tým, čo majú srdcia úprimné.

Radujte sa, spravodliví, v Pánovi *

a oslavujte jeho sväté meno.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Vychádza svetlo spravodlivému a radosť tým, čo majú srdcia úprimné. Aleluja.

Ant. 3 Pán oznámil svoju spásu. Aleluja.

Žalm 98
Boh víťazí na súde
Tento žalm hovorí o prvom príchode Pána a o viere všetkých národov. (Sv. Atanáz)

Spievajte Pánovi pieseň novú, *

lebo vykonal veci zázračné.

Víťazstvo je dielom jeho pravice *

a jeho svätého ramena.

Pán oznámil svoju spásu, *

pred očami pohanov vyjavil svoju spravodlivosť.

Rozpamätal sa na svoju dobrotu *

a na svoju vernosť voči Izraelovmu domu.

Uzreli všetky končiny zeme *

spásu nášho Boha.

Na chválu Božiu jasaj, celá zem; *

plesajte, radujte sa a hrajte.

Hrajte Pánovi na citare, *

na citare a na harfe zunivej.

Za hlaholu trúb a poľníc *

jasajte pred tvárou Kráľa a Pána.

Zahuč, more a všetko, čo ho napĺňa, *

zemekruh a všetci, čo na ňom bývajú.

Tlieskajte, rieky, rukami, †

jasajte s nimi, vrchy, pred tvárou Pánovou, *

lebo prichádza súdiť zem.

Spravodlivo bude súdiť zemekruh *

a podľa práva národy.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán oznámil svoju spásu. Aleluja.

V posledných dňoch k nám Boh prehovoril v Synovi.

Skrze ktorého stvoril aj svet.

PRVÉ ČÍTANIE

Z Listu Kolosanom

2, 4-15

Naša viera v Krista

Bratia, toto hovorím, aby vás nik nezviedol peknými rečami. Lebo aj keď som telom vzdialený, duchom som s vami a radujem sa, keď vidím váš poriadok a pevnosť vašej viery v Krista.

Ako ste teda prijali Krista Ježiša, Pána, v ňom žite: v ňom zakorenení a na ňom postavení, upevnení vo viere, ako ste sa naučili, a vynikajte vo vzdávaní vďaky! Dajte si pozor, aby vás niekto nezviedol filozofiou a prázdnym mámením, založeným na ľudských obyčajoch a na živloch sveta, a nie na Kristovi! Veď v ňom telesne prebýva celá plnosť božstva. V ňom ste aj vy naplnení. On je hlavou každého kniežatstva a mocnosti. V ňom ste boli obrezaní obriezkou urobenou nie rukou, ale obriezkou Kristovou, vyzlečením hriešneho tela. S ním ste boli pochovaní v krste a v ňom ste boli s ním aj vzkriesení vierou v moc Boha, ktorý ho vzkriesil z mŕtvych. Aj vás, čo ste boli mŕtvi v hriechoch a neobriezke svojho tela, oživil s ním a odpustil nám všetky hriechy. Zotrel dlžobný úpis, ktorý bol svojimi nariadeniami proti nám a prekážal nám, a odstránil ho tým, že ho pribil na kríž. Odzbrojil kniežatstvá a mocnosti, verejne ich predviedol a v ňom triumfoval nad nimi.

RESPONZÓRIUM

Kol 2, 9. 10. 12

V Kristovi telesne prebýva celá plnosť božstva. * On je hlavou každého kniežatstva a mocnosti.

S ním sme boli pochovaní v krste a v ňom sme boli s ním aj vzkriesení vierou v moc Boha. * On je hlavou každého kniežatstva a mocnosti.

DRUHÉ ČÍTANIE

Z Rečí svätého pápeža Leva Veľkého

(Sermo 6 in Nativitate Domini, 2-3. 5: PL 54, 213-216)

Deň Narodenia Pána je dňom zrodu pokoja

Hoci detstvo, ktorým nepohrdla velebnosť Božieho Syna, prešlo postupom času v zrelého muža a hoci sa po triumfe umučenia a zmŕtvychvstania pominuli všetky poníženia, ktoré za nás podstúpil, predsa nám dnešná slávnosť obnovuje svätý začiatok: Ježišovo narodenie z Panny Márie. A keď si uctievame narodenie nášho Spasiteľa, tým oslavujeme aj začiatok svojho života.

Veď Kristovo narodenie je zrodom kresťanského ľudu, narodeniny hlavy sú aj narodeninami tela.

Aj keď má každý povolaný svoje vlastné miesto v poriadku spásy a deti Cirkvi žijú v rozličnom čase, spoločenstvo veriacich ako celok sa zrodilo v tom istom krstnom prameni; a ako sú s trpiacim Kristom ukrižovaní, v jeho zmŕtvychvstaní vzkriesení a v jeho nanebovstúpení povýšení po pravici Otca, tak sa aj v jeho narodení spolu s ním zrodili.

Veď každý veriaci, kdekoľvek na svete sa znova rodí v Kristovi, prerušuje cestu prvotného hriechu a znovuzrodením sa stáva novým človekom. Potom už nie je potomkom telesného otca, ale patrí k pokoleniu Spasiteľa, ktorý sa stal Synom človeka, aby sme sa my mohli stať synmi Božími. Lebo keby sa on nebol takto znížil a zostúpil k nám, svojimi vlastnými zásluhami by k nemu nebol nik došiel.

Preto sama veľkosť udeleného daru vyžaduje od nás primeranú úctu. Tak učí aj svätý Apoštol, že sme neprijali ducha sveta, ale Ducha, ktorý pochádza z Boha, aby sme poznali, čo sme dostali od Boha. A my ho nemôžeme nábožne uctiť ináč, iba že mu obetujeme to, čo nám on sám daroval.

A čo môžeme nájsť v pokladnici Pánovej štedrosti vhodnejšie na oslávenie tohto sviatku ako pokoj, ten prvý dar, ktorý pri Pánovom narodení zvestovali spevom anjeli?

Veď pokoj rodí Božie deti, živí lásku a plodí jednotu; pokoj je odpočinkom a večným príbytkom blažených. Jeho vlastným dielom a zvláštnym dobrodením je, že spája s Bohom tých, ktorých oddeľuje od sveta.

Tí teda, „čo sa nenarodili ani z krvi, ani z vôle tela, ani z vôle muža, ale z Boha“, majú Otcovi prinášať obetu detí zjednotených v pokoji. Všetky adoptované údy sa musia zjednotiť v prvorodenom nového stvorenia, ktorý neprišiel plniť svoju vôľu, ale vôľu toho, ktorý ho poslal. Lebo Otcova milosť neprijala za dedičov nestvorených ani sebe nepodobných, ale jednomyseľných a zjednotených v láske. Tí, čo boli pretvorení podľa jedného obrazu, musia aj rovnako zmýšľať.

Narodeniny Pána sú narodeninami pokoja, ako hovorí Apoštol: „On je náš pokoj! On z dvoch urobil jeden ľud“, lebo či Žid, či pohan, „skrze neho máme v jednom Duchu prístup k Otcovi“.

RESPONZÓRIUM

Ef 2, 13-14. 17

Vy, čo ste boli kedysi ďaleko, stali ste sa skrze Kristovu krv blízkymi. * Veď on je náš pokoj! On z oboch urobil jedno.

Prišiel a zvestoval pokoj vám, čo ste boli ďaleko, a pokoj tým, čo boli blízko. * Veď on je náš pokoj! On z oboch urobil jedno.

HYMNUS TE DEUM

Teba, Bože, chválime, *

teba, Pane, velebíme,

Teba, večný Otče, *

uctieva celá zem.

Tebe všetci anjeli, *

tebe nebesia i všetky mocnosti,

tebe cherubíni a serafíni *

bez prestania prespevujú:

Svätý, * svätý, * svätý *

Pán, Boh zástupov.

Plné sú nebo i zem *

tvojej veleby a slávy.

Teba oslavuje *

slávny zbor apoštolov;

teba velebí *

veľký počet prorokov;

teba chváli *

vznešený zástup mučeníkov;

teba oslavuje *

svätá Cirkev po celej zemi,

teba, Otče, *

nesmierne velebného,

i tvojho milovaného, *

pravého a jediného Syna,

aj Ducha Svätého, *

Tešiteľa nášho.

Kriste, *

ty si kráľ slávy.

Ty si Otcov Syn *

od večnosti.

Ty si neváhal vstúpiť do života Panny, *

stal si sa človekom, aby si vykúpil človeka.

Ty si zvíťazil nad smrťou *

a otvoril si veriacim nebeské kráľovstvo.

Ty sedíš po pravici Boha *

v sláve svojho Otca.

Veríme, *

že ako sudca ešte raz prídeš.

Preto ťa prosíme, pomáhaj svojim služobníkom, *

ktorých si vykúpil predrahou krvou.

Pripočítaj nás k svojim svätým *

vo večnej sláve.

Táto posledná časť sa môže vynechať.

Zachráň, Pane, svoj ľud *

a žehnaj svojich dedičov.

A spravuj ich *

a vyvýš ich až naveky.

Po všetky dni *

dobrorečíme tebe.

A chválime tvoje meno naveky, *

až na veky večné.

Vo svojej láskavosti, Pane, *

chráň nás v tento deň pred hriechom.

Zmiluj sa, Pane, nad nami, *

zmiluj sa nad nami.

Tvoje milosrdenstvo, Pane, nech je nad nami, *

ako dúfame v teba.

V teba, Pane, som dúfal, *

nebudem zahanbený naveky.

MODLITBA

Modlime sa.

Všemohúci a večný Bože, narodenie tvojho Syna sa stalo začiatkom nového a dokonalého vzťahu ľudí k tebe; a keďže je Spasiteľom celého ľudstva, daj, prosíme, aby sme aj my boli pripočítaní medzi jeho verných. Lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Potom, aspoň pri spoločnom recitovaní, sa dodá:

Dobrorečme Pánovi.

Bohu vďaka.

V predĺženom slávení vigílie v nedeľu a na slávnosti pred hymnom Te Deum sa recitujú chválospevy a číta sa evanjelium, ako je to naznačené v Dodatku (online zatiaľ nie je spracovaný).

Ak sa ofícium posvätného čítania koná bezprostredne pred inou hodinou, vtedy sa na začiatku čítania môže brať hymnus z tej liturgickej hodiny; na konci čítania sa vynechá záverečná modlitba aj zvolanie a na začiatku nasledujúcej hodiny sa vynechá úvodný verš so Sláva Otcu.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky