## 2. apríl 2025

## Sv. Františka z Paoly, pustovníka
na spomienku

Narodil sa roku 1416 v Paole v Kalábrii. Založil kongregáciu pustovníkov, neskôr zmenenú na rehoľu Najmenších bratov, ktorú roku 1506 schválila Apoštolská Stolica. Zomrel v Tours vo Francúzsku roku 1507.

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen.

Tento úvod sa vynecháva, ak sa čítanie začína invitatóriom.

HYMNUS

Nastal nám milostivý čas,

Boh nám ho dal a lieči nás:

lieči svet z mdloby, slabosti

zdravý liek zdržanlivosti.

Žiari deň, čo nás obnoví,

venčený svetlom Kristovým,

v ňom srdce, choré vinami,

pôst uzdraví a zachráni.

Nech očistí pôst vinníka

a túžba nech ho preniká:

za Kristom verne putovať

a večnú slávu v nebi mať.

Nech celé tvorstvo korí sa

tebe, láskavá Trojica;

my, obnovení milosťou,

spievajme pieseň s radosťou. Amen.

PSALMÓDIA

Ant. 1 Dobroreč, duša moja, Pánovi a nezabúdaj na jeho dobrodenia.

Žalm 103
Chvála Božieho milosrdenstva
Z hĺbky Božieho milosrdenstva navštívil nás Vychádzajúci z výsosti. (Porov. Lk 1, 78)
I

Dobroreč, duša moja, Pánovi *

a celé moje vnútro jeho menu svätému.

Dobroreč, duša moja, Pánovi *

a nezabúdaj na jeho dobrodenia.

Veď on ti odpúšťa všetky neprávosti, *

on lieči všetky tvoje neduhy;

on vykupuje tvoj život zo záhuby, *

on ťa venčí milosrdenstvom a milosťou;

on naplňuje dobrodeniami tvoje roky, *

preto sa ti mladosť obnovuje ako orlovi.

Pán koná spravodlivo *

a prisudzuje právo všetkým utláčaným.

Mojžišovi zjavil svoje cesty *

a synom Izraela svoje skutky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Dobroreč, duša moja, Pánovi a nezabúdaj na jeho dobrodenia.

Ant. 2 Ako sa otec zmilúva nad deťmi, tak sa Pán zmilúva nad tými, čo sa ho boja.

II

Milostivý a milosrdný je Pán, *

zhovievavý a dobrotivý nesmierne.

Nevyčíta nám ustavične naše chyby, *

ani sa nehnevá naveky.

Nezaobchodí s nami podľa našich hriechov, *

ani nám neodpláca podľa našich neprávostí.

Lebo ako vysoko je nebo od zeme, *

také veľké je jeho zľutovanie voči tým, čo sa ho boja.

Ako je vzdialený východ od západu, *

tak vzďaľuje od nás našu neprávosť.

Ako sa otec zmilúva nad deťmi, *

tak sa Pán zmilúva nad tými, čo sa ho boja.

Veď on dobre vie, z čoho sme stvorení; *

pamätá, že sme iba prach.

Ako tráva sú dni človeka, *

odkvitá sťa poľný kvet.

Ledva ho vietor oveje, už ho niet, *

nezostane po ňom ani stopa.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ako sa otec zmilúva nad deťmi, tak sa Pán zmilúva nad tými, čo sa ho boja.

Ant. 3 Dobrorečte Pánovi, všetky jeho diela.

III

No milosrdenstvo Pánovo je od večnosti až na večnosť †

voči tým, čo sa ho boja *

a jeho spravodlivosť chráni ich detné deti,

tie, čo zachovávajú jeho zmluvu, *

čo pamätajú na jeho prikázania a plnia ich.

Pán si pripravil trón v nebesiach; *

kraľuje a panuje nad všetkými.

Dobrorečte Pánovi, všetci jeho anjeli, †

udatní hrdinovia, čo počúvate na jeho slová *

a plníte jeho príkazy.

Dobrorečte Pánovi, všetky jeho zástupy, *

jeho služobníci, čo jeho vôľu plníte.

Dobrorečte Pánovi, všetky jeho diela, †

všade, kde on panuje. *

Dobroreč, duša moja, Pánovi.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Dobrorečte Pánovi, všetky jeho diela.

Obráťte sa a robte pokánie.

Obnovte si srdce i ducha.

PRVÉ ČÍTANIE

Z Knihy Numeri

11, 4-6. 10-30

Duch sa vylieva na starších a na Jozueho

V tých dňoch: zberbu, čo bola medzi nimi, zachvátila žiadostivosť. Aj synovia Izraela sedeli a plakali: „Kto nám dá mäso, aby sme sa najedli? Spomíname si na ryby, čo sme zadarmo jedli v Egypte; prichádzajú nám na um uhorky a dyne, pór, cibuľa a cesnak. Teraz máme vyschnuté hrdlo a naše oči nevidia nič iné, len mannu.“

Mojžiš počul, ako ľud plače, celé rodiny, každý pri vchode do svojho stanu. A Pán sa veľmi rozhneval. Mojžišovi sa to zdalo neznesiteľné, preto povedal Pánovi: „Prečo trápiš svojho sluhu? Prečo som nenašiel milosť v tvojich očiach? A prečo si na mňa položil ťarchu starostí o všetok tento ľud? Vari som ja splodil všetok tento ľud, ja som ho porodil, že mi hovoríš: ‚Vezmi ho do náručia, ako dojka nosieva dieťa, a zanes ho do krajiny, o ktorej si prisahal ich otcom?‘ Kde vezmem mäso, aby som ho mohol dať všetkému tomuto ľudu? Plačú predo mnou: ‚Daj nám jesť mäso!‘ Ja sám neunesiem všetok tento ľud; je pre mňa príliš ťažký. Ak chceš takto robiť so mnou, prosím, radšej ma zabi, ak som našiel milosť v tvojich očiach, aby som už nemusel hľadieť na svoju biedu.“

Tu Pán povedal Mojžišovi: „Zhromaždi mi sedemdesiat mužov zo starších Izraela, o ktorých vieš, že sú staršími a náčelníkmi ľudu. Privedieš ich ku vchodu do stánku stretnutia a budú tam stáť s tebou. Potom zostúpim a budem sa s tebou rozprávať. A vezmem z tvojho ducha a dám im: budú niesť bremeno ľudu s tebou a nebudeš zaťažený sám.

A ľudu povieš: Posväťte sa, zajtra budete jesť mäso, lebo som vás počul plakať: ‚Kto nám dá jesť mäso? Dobre nám bolo v Egypte.‘ Pán vám dá mäso a budete ho jesť nie jeden deň ani dva dni, ani päť, desať či dvadsať dní, ale celý mesiac, kým vám nepôjde von nosom a nesprieči sa vám, lebo ste odmietli Pána, ktorý je uprostred vás, a plakali ste pred ním: ‚Prečo sme len vyšli z Egypta?‘“

Mojžiš povedal: „Ľudu, uprostred ktorého som, je šesťstotisíc pešiakov, a ty hovoríš: ‚Dám im mäsa, že ho budú jesť celý mesiac!‘ Vari sa pozabíja množstvo oviec a dobytka, aby im stačilo na jedenie? Alebo sa vychytajú všetky ryby z mora, aby sa nasýtili?“ Pán mu odpovedal: „Vari je Pánova ruka krátka? Hneď uvidíš, či sa moje slovo splní alebo nie.“

Mojžiš išiel a vyrozprával Pánove slová ľudu; zhromaždil sedemdesiat mužov zo starších Izraela a rozostavil ich okolo stánku. Pán zostúpil v oblaku a rozprával sa s ním, vzal z ducha, ktorý bol na Mojžišovi, a dal sedemdesiatim mužom — starším. Keď na nich duch spočinul, prorokovali, ale viac to nerobili.

Dvaja muži však zostali v tábore; jeden z nich sa volal Eldad a druhý Medad. Aj na nich spočinul duch, lebo aj oni boli v zozname, hoci nevyšli k stánku. Prorokovali v tábore. I pribehol mladík a zvestoval Mojžišovi: „Eldad a Medad prorokujú v tábore.“ Tu Jozue, Nunov syn, Mojžišov služobník a vyvolenec od mladosti, povedal: „Môj pane, Mojžiš, zakáž im to!“ Ale on povedal: „Čože, žiarliš za mňa? Kiež by všetok ľud prorokoval a kiež by im Pán dal svojho ducha!“ Potom sa Mojžiš i starší Izraela vrátili do tábora.

RESPONZÓRIUM

Joel 3, 1bc. 2b; Sk 1, 8

Vylejem svojho ducha na každé telo a vaši synovia i vaše dcéry budú prorokovať. * V tých dňoch vylejem svojho ducha.

Keď zostúpi na vás Svätý Duch, dostanete silu a budete mi svedkami až po samý kraj zeme. * V tých dňoch vylejem svojho ducha.

DRUHÉ ČÍTANIE

Z Listov svätého opáta Maxima Vyznávača

(Epist. 11: PG 91, 454-455)

Pánovo milosrdenstvo voči kajúcnikom

Hlásatelia pravdy a služobníci Božej milosti, všetci, čo nám od počiatku až po naše dni, každý vo svojom čase, vysvetľovali Božiu spasiteľnú vôľu, hovoria, že Bohu nie je nič také milé, nič nemá tak rád, ako keď sa k nemu ľudia obrátia úprimným pokáním.

A ukázal, že to zo všetkého najvynikajúcejšie, božské Slovo Boha a Otca (to prvé a jediné oplývajúce nekonečnou dobrotou) sa nevýslovne blahosklonne znížilo k nám a láskavo žilo s nami v tele. V ňom robilo, trpelo a povedalo všetko, čo bolo treba, aby nás zmierilo s Bohom a Otcom, lebo sme boli jeho nepriateľmi a protivníkmi, a aby nás znova uviedlo do blaženého života, z ktorého sme boli vylúčení.

Ježiš nielenže nás zázračne uzdravil z chorôb, vzal na seba našu bezmocnosť v utrpení a smrťou na kríži zaplatil náš dlh, akoby bol sám vinný, hoci bol bez akejkoľvek viny, a oslobodil nás od mnohých a hrozných priestupkov, ale vo svojom mnohostrannom učení nám dal aj radu, aby sme sa mu stali rovnými ušľachtilejším ľudským postojom a dokonalou vzájomnou láskou.

Preto hovoril: „Neprišiel som volať spravodlivých, ale hriešnikov, aby sa kajali.“ A: „Lekára nepotrebujú zdraví, ale chorí.“ Ďalej vravel, že prišiel hľadať ovcu, čo sa stratila, a že bol poslaný k ovciam strateným z domu Izraela. A podobenstvom o drachme trochu tajomnejšie naznačil, že prišiel zachrániť Boží obraz, ktorý sa váľal v smradľavej špine hriechov. Vraví: „Veru, hovorím vám: V nebi je radosť nad jedným hriešnikom, ktorý robí pokánie.“

Preto vínom, olejom a obväzmi ošetril toho, čo padol do rúk zbojníkom, ktorí ho celkom obrali o šaty, doráňali a nechali polomŕtveho; vyložil ho na svoje dobytča a zaviezol do hostinca, aby sa oň starali; zaplatil, koľko bolo treba za jeho opateru, ba sľúbil, že ak by sa naňho vynaložilo viac, doplatí, keď sa bude vracať.

Preto hovoril o najlepšom otcovi, ktorý sa sklonil k márnotratnému synovi, keď prichádzal späť, objal toho, čo sa kajúcne vracal k nemu, znova ho ozdobil odznakmi otcovej slávy a nevyčítal mu nič z toho, čo predtým popáchal.

A tak ani ovečku, ktorá sa oddelila od Božej stovky a ktorú on našiel blúdiť po vrchoch a kopcoch, nevrátil bitkou a s vyhrážkami do ovčinca, ani jej nespôsobil bolesť, ale si ju vyložil na vlastné plecia a súcitne bez úrazu priniesol medzi ostatné ovce.

A preto volal: „Poďte ku mne všetci, ktorí sa namáhate a ste preťažení v srdci, a ja vás posilním.“ A: „Vezmite na seba moje jarmo.“ Jarmom tu volá prikázania alebo život založený na evanjeliových zásadách, bremenom zasa pokánie, lebo hovorí: „Moje jarmo je príjemné a moje bremeno ľahké.“

A zasa učí o Božej spravodlivosti a dobrote, keď prikazuje: „Buďte svätí, buďte dokonalí, buďte milosrdní ako váš nebeský Otec.“ Ďalej: „Odpúšťajte a odpustí sa vám.“ A ešte: „Všetko, čo chcete, aby ľudia robili vám, robte aj vy im.“

RESPONZÓRIUM

Porov. Ez 33, 11; Ž 94, 19

Bol by som v úzkostiach, keby som nevedel o tvojom milosrdenstve, Pane; ty si povedal: Nechcem smrť hriešnika, ale aby sa obrátil a žil. * Ty si volal Kanaánčanku a mýtnika, aby sa kajali.

Keď sa v mojom srdci kopia starosti, vzpružuje ma tvoja potecha. * Ty si volal Kanaánčanku a mýtnika, aby sa kajali.

ČÍTANIE

Z Listov svätého Františka z Paoly

(Epistola a. 1486: A. Galuzzi, Origini dell’Ordine dei Minimi, Romæ, 1967, pp. 121-122)

Obráťte sa s úprimným srdcom!

Náš Pán Ježiš Kristus, ktorý odmieňa s najväčšou veľkodušnosťou, nech vám dá odmenu za vašu námahu.

Utekajte pred zlom, odvracajte nebezpečenstvá. My a všetci naši bratia, hoci sme nehodní, neprestajne prosíme Boha Otca, jeho Syna Ježiša Krista i panenskú Matku Máriu, aby vás neopúšťali v úsilí o spásu vašej duše i tela.

Naliehavo vás teda, bratia, vyzývam, aby ste múdro a usilovne pracovali na spáse svojich duší. Smrť je istá, život je krátky, rozplynie sa ako dym.

Preto upriamte svoju myseľ na utrpenie nášho Pána Ježiša Krista. On, zanietený láskou k nám, zostúpil z neba, aby nás vykúpil. On pre nás zniesol všetky duševné i telesné útrapy. Nijakej muke sa nevyhýbal. On nám dal príklad dokonalej trpezlivosti a lásky; preto máme byť aj my trpezliví v protivenstvách.

Odložte nenávisť a nepriateľstvá. Starostlivo sa chráňte tvrdších slov, a ak vám vyjdú z úst, nech vám nie je ťažké poskytnúť aj liek z tých úst, z ktorých vyšli rany. Navzájom si odpúšťajte a nespomínajte neskôr na utrpenú krivdu. Lebo spomínať na zlo je krivda, naplnenie zlosti, pridŕžanie sa hriechu, nenávisť voči spravodlivosti, zahrdzavený šíp, jed duše, skaza čností, červ mysle, znetvorenie modlitby, rozorvanosť prosieb prednášaných Bohu, odpadnutie od lásky, klinec zabodnutý v duši, nikdy nespiaca neprávosť, hriech, ktorý neprestáva, a každodenná smrť.

Milujte pokoj, ten najcennejší poklad, po ktorom máme najviac túžiť. Už viete, že naše hriechy popudzujú Boha k hnevu. Musíte sa teda kajať, aby vám Boh milosrdne odpustil. Čo my skrývame pred ľuďmi, to je Bohu zjavné. Preto sa obráťte s úprimným srdcom! Žite tak, aby ste dostali Pánovo požehnanie. A pokoj Boha, nášho Otca, nech je vždy s vami.

RESPONZÓRIUM

2 Kor 4, 11. 16

Kým žijeme, ustavične sa vydávame na smrť pre Ježiša, * Aby sa aj Ježišov život zjavil na našom smrteľnom tele.

Hoci náš vonkajší človek chradne, náš vnútorný sa zo dňa na deň obnovuje. * Aby sa aj Ježišov život zjavil na našom smrteľnom tele.

MODLITBA

Modlime sa.

Bože, sláva ponížených, ty si povýšil svätého Františka do slávy svojich svätých; prosíme ťa, udeľ nám milosť, aby sme pre jeho zásluhy a príklad šťastlivo dosiahli odmenu prisľúbenú pokorným. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Potom, aspoň pri spoločnom recitovaní, sa dodá:

Dobrorečme Pánovi.

Bohu vďaka.

V predĺženom slávení vigílie v nedeľu a na slávnosti pred hymnom Te Deum sa recitujú chválospevy a číta sa evanjelium, ako je to naznačené v Dodatku (online zatiaľ nie je spracovaný).

Ak sa ofícium posvätného čítania koná bezprostredne pred inou hodinou, vtedy sa na začiatku čítania môže brať hymnus z tej liturgickej hodiny; na konci čítania sa vynechá záverečná modlitba aj zvolanie a na začiatku nasledujúcej hodiny sa vynechá úvodný verš so Sláva Otcu.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky