## 5. august 2025

## Utorok, Cezročné obdobie, 18. týždeň
2. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak sa čítanie začína invitatóriom.

HYMNUS

I. Ak je posvätné čítanie v noci alebo včasráno:

Hoc je noc, bdejme a ochotne vstaňme,

o svätých žalmoch pritom rozjímajme

a vrúcnym srdcom Bohu zaspievajme

ľúbezné hymny.

Kráľovi nášmu vzdajme česť a chválu,

nech je náš život Bohu na oslavu,

aby sme všetci v nebi mali slávu

s jeho svätými.

Daj nám to, Bože, veď sme tvoje deti,

Otec, Syn Boží, Tešiteľ Duch Svätý;

nech po celom svete zbožný spev letí

na vašu slávu. Amen.

II. Ak je posvätné čítanie cez deň:

Ku našim prosbám nakloň svoj sluch, Pane,

Bože, k nám schýľ sa v láskavosti svojej,

vypočuj prosby svojich služobníkov

v modlitbe vrúcnej.

Láskavo zhliadni zo svätého trónu,

zjasnenou tvárou lampáše hneď zapáľ

oleja nášho a temnotu vyžeň

zo srdca všetku.

Hriechy nám odplav v hojnej láskavosti,

nečisté škvrny umy, rozlám putá,

ušetri hriešnych, zdvihni tých, čo padli,

pravicou svojou.

Sláva buď Bohu, večitému Otcu,

sláva i Synu, zrodenému z Otca,

sláva i Duchu Svätému, čo vládne

po všetky veky. Amen.

PSALMÓDIA

Ant. 1 Pánovi zver svoje cesty; on sa už postará.

Žalm 37
Údel zlých a údel spravodlivých
Blahoslavení tichí, lebo oni budú dedičmi zeme. (Mt 5, 5)
I

Nerozhorčuj sa nad ničomníkmi *

a nežiarli na tých, čo pášu neprávosť.

Veď oni uschnú rýchlo ako tráva *

a zvädnú ako zelená bylina.

Ale spoľahni sa na Pána a dobre rob *

a budeš bývať v svojej krajine a tešiť sa z bezpečia.

Hľadaj radosť v Pánovi *

a dá ti, za čím túži tvoje srdce.

Pánovi zver svoje cesty a jemu dôveruj, *

on sa už postará.

Tvoju spravodlivosť vyvedie na povrch ako svetlo *

a tvoje právo ako poludňajší jas.

Odovzdaj sa Pánovi a dúfaj v neho; †

nepretekaj sa s tým, čo kráča od úspechu k úspechu, *

a s človekom, čo strojí úklady.

Prestaň sa hnevať a zanechaj zlosť, *

nerozčuľuj sa, to vedie len k zlému.

Všetci ničomníci budú zničení, *

lež tí, čo dúfajú v Pána, stanú sa dedičmi zeme.

Ešte chvíľku a už nebude hriešnika; *

budeš hľadať jeho miesto, a nenájdeš.

Tichí však zdedia zem *

a budú žiť v šťastí a pokoji.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pánovi zver svoje cesty; on sa už postará.

Ant. 2 Vyhýbaj zlu a dobre rob; spravodlivých posilňuje Pán.

II

Hriešnik snuje nástrahy spravodlivému *

a škrípe proti nemu zubami.

Ale Pán sa mu smeje, *

lebo už vidí, ako sa blíži jeho deň.

Hriešnici tasia meč *

a napínajú luk,

chcú zraziť bedára i chudáka *

a zavraždiť tých, čo kráčajú po správnej ceste.

Lenže ten meč vnikne do ich vlastného srdca *

a ten luk sa im doláme.

Lepšie to málo, čo má spravodlivý, *

než veľké bohatstvá hriešnikov.

Veď ramená hriešnikov budú polámané, *

no spravodlivých posilňuje Pán.

O život bezúhonných sa stará Pán *

a ich dedičstvo trvá naveky.

V nešťastí zahanbení nebudú *

a v čase hladu budú nasýtení.

Ale hriešnici, tí zahynú, †

nepriatelia Pána, tí sa pominú ako nádhera lúk *

a stratia sa ako dym.

Hriešnik si požičiava, a nevracia, *

lež spravodlivý má súcit a rozdáva.

Tí, ktorým žehná Pán, budú dedičmi zeme *

a tí, ktorým zlorečí, zahynú.

Pán upevňuje kroky človeka *

a sprevádza ho na ceste.

Ak padne, neostane ležať, *

veď Pán ho drží za ruku.

Bol som mladík, teraz som starec, †

a nevidel som spravodlivého, že by bol opustený, *

ani jeho deti žobrať o chlieb.

Pretože sa ustavične zľutúva a požičiava, *

na jeho potomstve požehnanie spočinie.

Vyhýbaj zlu a dobre rob *

a budeš mať domov naveky.

Lebo Pán miluje spravodlivosť *

a neopúšťa svojich svätých.

Nespravodlivci navždy vyhynú *

a pokolenie bezbožných bude zničené.

Lež spravodliví zdedia zem, *

budú ju obývať na veky vekov.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Vyhýbaj zlu a dobre rob; spravodlivých posilňuje Pán.

Ant. 3 Očakávaj Pána a jeho cesty sa pridŕžaj.

III

Z úst spravodlivého zaznieva múdrosť *

a jeho jazyk hovorí, čo je správne.

V jeho srdci je zákon Boží *

a jeho kroky nezakolíšu.

Hriešnik striehne na spravodlivého *

a usiluje sa ho usmrtiť;

lenže Pán mu ho v rukách nenechá, *

nedá ho odsúdiť, keď bude súdený.

Očakávaj Pána a jeho cesty sa pridŕžaj; †

on ťa povýši za dediča zeme *

a dožiješ sa záhuby hriešnikov.

Videl som bezbožného, ako sa vyťahoval *

a vypínal sťa céder košatý;

no sotva som prešiel, už ho tam nebolo, *

aj som ho hľadal, ale nenašiel.

Všímaj si nevinného a pozoruj spravodlivého, *

lebo budúcnosť patrí pokojamilovným.

Ale nespravodlivci všetci vyhynú *

a potomstvo bezbožných bude vyhubené.

Spása spravodlivých prichádza od Pána, *

on je ich ochrancom v čase súženia.

Pán im pomôže a oslobodí ich, †

vytrhne ich z rúk hriešnikov a zachráni ich, *

lebo sa spoliehajú na neho.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Očakávaj Pána a jeho cesty sa pridŕžaj.

Nauč ma dobrotivosti, múdrosti a poznaniu.

Veď verím tvojej náuke.

PRVÉ ČÍTANIE

Z Knihy proroka Amosa

7, 1-17

Videnia pohrôm

Toto mi ukázal Pán, Boh: On tvoril kobylky na počiatku, keď začala rásť otava a bola to otava po kráľovskej kosbe. A keď zožrali všetku zeleň v krajine, povedal som: „Pane, Bože, odpusť, prosím. Akože obstojí Jakub, veď je maličký?“ Pán to oľutoval. „Nestane sa to,“ povedal Pán, Boh.

Toto mi ukázal Pán, Boh: Pán, Boh, volal na súd ohňom a strávil veľkú priepasť a s ňou zhltol aj krajinu. I povedal som: „Pane, Bože, prestaň, prosím. Akože obstojí Jakub, veď je maličký?“ Pán to oľutoval. „Ani to sa nestane,“ hovorí Pán, Boh.

Toto mi ukázal Pán, Boh: Muž stál na hradbách a v ruke mal olovnicu. Tu mi Pán povedal: „Čo vidíš, Amos?“ Odpovedal som: „Olovnicu.“ A Pán povedal: „Pozri, ja položím olovnicu doprostred svojho ľudu, Izraela. Už mu viac neodpustím. Budú zrúcané Izákove výšiny a spustnú Izraelove svätyne a povstanem s mečom proti Jeroboamovmu domu.“

Tu poslal Amaziáš, kňaz Betela, odkaz izraelskému kráľovi Jeroboamovi: „Amos sa sprisahal proti tebe uprostred Izraelovho domu. Krajina už nemôže zniesť jeho reči, lebo Amos vraví: ‚Jeroboam zomrie pod mečom a Izrael pôjde ako zajatec zo svojej krajiny.‘“ A Amaziáš povedal Amosovi: „Choď, jasnovidec, bež do judejskej krajiny, tam jedz chlieb a tam prorokuj! V Beteli už neprorokuj, lebo tu je kráľova svätyňa a chrám kráľovstva.“ Amos odpovedal Amaziášovi:

„Nie som prorok

ani žiak proroka;

ja som pastier a pestovateľ poľných fíg.

No Pán ma vzal od stáda

a povedal mi:

‚Choď, prorokuj môjmu ľudu, Izraelu!‘

Preto teraz počuj slovo Pána: Ty hovoríš: ‚Neprorokuj proti Izraelu a netrať slová proti Izákovmu domu!‘ Preto takto hovorí Pán: ‚Tvoja žena bude v meste neviestkou, tvoji synovia a tvoje dcéry padnú pod mečom a tvoje dedičné pole rozdelia meračským povrazom. Ty zomrieš v poškvrnenej krajine a Izrael pôjde ako zajatec zo svojej krajiny.‘“

RESPONZÓRIUM

Am 3, 7. 8b; 7, 15

Pán neurobí nič bez toho, žeby nezjavil svoj zámer svojim sluhom, prorokom. * Pán hovorí, kto by neprorokoval?

Vzal ma od stáda a povedal mi: Choď, prorokuj môjmu ľudu. * Pán hovorí, kto by neprorokoval?

DRUHÉ ČÍTANIE

Z Listu pripisovaného Barnabášovi

(Cap. 5, 1-8; 6, 11-16; Funk 1, 13-15. 19-21)

Nové stvorenie

Preto Pán dovolil vydať svoje telo na smrť, aby sme boli posvätení pokropením jeho krvou na odpustenie hriechov. Veď Písmo hovorí o ňom Izraelu, ale aj nám takto: „Bol prebodnutý pre naše neprávosti a pre naše hriechy strýznený. Jeho rany nás uzdravili. Ako ovcu viedli ho na zabitie a onemel ako baránok pred strihačom.“ Preto musíme veľmi ďakovať Pánovi, že nám zjavil aj veci minulé, v prítomných nás poučil a nie sme ani bez poznania budúcich. Veď Písmo hovorí: „Vtákom nenaťahujú siete nespravodlivo.“ Tým chce povedať, že právom zahynie človek, ktorý pozná cestu spravodlivosti, a vydá sa cestou tmy.

A ešte toto, bratia moji: Ak Pán dobrovoľne trpel za našu dušu, hoci je Pánom celého sveta a jemu Boh povedal pri stvorení sveta: „Urobme človeka na náš obraz a na našu podobu“, prečo sa dal mučiť ľudskými rukami? Pozrite sa! Proroci mali od neho milosť a o ňom prorokovali. On sa musel zjaviť v tele, aby zničil smrť a ukázal zmŕtvychvstanie, a prijal to, aby splnil prísľub daný otcom a aby ukázal, že nový ľud, ktorý si sám pripravil, kým bol na zemi, bude po vzkriesení z mŕtvych sám súdiť. Ale on neurčil Izrael a nerobil také veľké znamenia a zázraky preto, že ho oslavovali a milovali.

Keď nás teda odpustením hriechov obnovil, vtlačil nám inú podobu, akoby dušu dieťaťa, či toho, ktorý nás pretvoril. Veď to o nás hovorí Písmo, keď sa Otec prihovára Synovi: „Urobme človeka na náš obraz a na našu podobu. Nech vládne nad zverinou zeme, nad nebeským vtáctvom a nad morskými rybami.“ A keď v nás Pán videl krásnu podobu, povedal: „Vzrastajte a množte sa a naplňte zem.“ Toto povedal Synovi.

A teraz ti ukážem, ako sa prihovára nám. V posledných časoch uskutočnil druhé stvorenie. Pán hovorí: „Hľa, posledné robím, ako bolo prvé.“ Toto zvestoval prorok, keď hovoril: „Vojdite do krajiny, ktorá oplýva mliekom a medom, a vládnite nad ňou.“ Boli sme teda znovu stvorení, ako opäť hovorí u iného proroka: „Odstránim z nich,“ z tých, ktorých predvídal Pánov Duch, „srdce kamenné a vložím do nich srdce z mäsa, hovorí Pán.“ Lebo aj on sa rozhodol zjaviť sa v tele a prebývať v nás. Lebo príbytok nášho srdca je, bratia moji, svätý chrám pre Pána. Veď Pán opäť hovorí: „Budem ťa oslavovať v zhromaždení svojich bratov a uprostred zhromaždenia svätých ti chcem spievať.“ A tak sme to my, ktorých voviedol do dobrej krajiny.

RESPONZÓRIUM

Sk 3, 25; Gal 3, 8a

Vy ste synovia prorokov a zmluvy, ktorú Boh uzavrel s vašimi otcami, keď povedal Abrahámovi: * V tvojom potomstve budú požehnané všetky rodiny zeme.

Písmo predvídalo, že Boh z viery ospravedlní pohanov, preto predpovedalo Abrahámovi: * V tvojom potomstve budú požehnané všetky rodiny zeme.

MODLITBA

Modlime sa.

Pane, nadšene vyznávame, že si náš Stvoriteľ a Pán; prosíme ťa, sprevádzaj svojich služobníkov ustavičnou priazňou, aby si svoje stvorenie obnovil a obnovené aj zachoval. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Potom, aspoň pri spoločnom recitovaní, sa dodá:

Dobrorečme Pánovi.

Bohu vďaka.

V predĺženom slávení vigílie v nedeľu a na slávnosti pred hymnom Te Deum sa recitujú chválospevy a číta sa evanjelium, ako je to naznačené v Dodatku (online zatiaľ nie je spracovaný).

Ak sa ofícium posvätného čítania koná bezprostredne pred inou hodinou, vtedy sa na začiatku čítania môže brať hymnus z tej liturgickej hodiny; na konci čítania sa vynechá záverečná modlitba aj zvolanie a na začiatku nasledujúcej hodiny sa vynechá úvodný verš so Sláva Otcu.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky