## 1. máj 2025

## Štvrtok, Veľkonočné obdobie, 2. týždeň
2. týždeň žaltára

Invitatórium

Keď sa ofícium koná individuálne, možno sa pomodliť:

Pane, otvor mi ústa, aby som velebil tvoje sväté meno; očisť mi srdce od zbytočných, hriešnych a iných myšlienok; osvieť mi rozum a zapáľ srdce, aby som sa modlil dôstojne, pozorne a nábožne, a tak dosiahol milosť pred pohľadom tvojej božskej velebnosti. Skrze Krista, nášho Pána. Amen.

Pane, otvor moje pery.

A moje ústa budú ohlasovať tvoju slávu.

Na invitatórium možno recitovať žalmy 95, 100, 67 alebo 24. Ak by sa však niektorý zo žalmov 100, 67 resp. 24 niekde v psalmódii toho dňa mal opakovať, nahradí sa žalmom 95.

Žalm s antifónou možno vynechať, ak je invitatórium pred rannými chválami.

Ant. Pán naozaj vstal z mŕtvych. Aleluja.

Žalm 95
Pozvanie na oslavu Boha
Deň čo deň sa vzájomne povzbudzujte, kým trvá to „dnes“. (Hebr 3, 13)

Poďte, plesajme v Pánovi, *

oslavujme Boha, našu spásu.

Predstúpme s chválospevmi pred jeho tvár *

a oslavujme ho žalmami.

Ant. Pán naozaj vstal z mŕtvych. Aleluja.

Lebo Pán je veľký Boh *

a nad všetkými bohmi veľký kráľ.

V jeho moci sú zemské hlbiny *

a jemu patria aj nebotyčné štíty.

Jeho je more, veď on ho stvoril, *

i pevnina, ktorú stvárnili jeho ruky.

Ant. Pán naozaj vstal z mŕtvych. Aleluja.

Poďte, klaňajme sa a na zem padnime, *

kľaknime na kolená pred Pánom, ktorý nás stvoril.

Lebo on je náš Boh a my sme ľud jeho pastviny *

a ovce, ktoré vedie svojou rukou.

Ant. Pán naozaj vstal z mŕtvych. Aleluja.

Čujte dnes jeho hlas: *

„Nezatvrdzujte svoje srdcia

ako v Meríbe, ako v dňoch Massy na púšti, †

kde ma pokúšali vaši otcovia; *

skúšali ma, hoci moje skutky videli.

Ant. Pán naozaj vstal z mŕtvych. Aleluja.

Štyridsať rokov sa mi priečilo toto pokolenie *

i povedal som: Je to ľud s blúdiacim srdcom;

tí veru moje cesty neznajú. †

Preto som v svojom hneve prisahal: *

Nevojdú do môjho pokoja.“

Ant. Pán naozaj vstal z mŕtvych. Aleluja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán naozaj vstal z mŕtvych. Aleluja.

Alebo:

Ant. Pán naozaj vstal z mŕtvych. Aleluja.

Žalm 100
Radosť návštevníka chrámu
Vykúpeným Pán prikazuje spievať hymnus víťazstva. (Sv. Atanáz)

Jasaj na chválu Pánovi, celá zem, *

s radosťou slúžte Pánovi.

S plesaním vstupujte *

pred jeho tvár.

Ant. Pán naozaj vstal z mŕtvych. Aleluja.

Vedzte, že náš Pán je Boh; †

on je náš stvoriteľ a jemu patríme, *

sme jeho ľud a ovce z jeho stáda.

Ant. Pán naozaj vstal z mŕtvych. Aleluja.

Vstupujte do jeho brán s piesňou chvály †

a do jeho nádvorí s piesňami oslavnými; *

chváľte ho a velebte jeho meno.

Lebo Pán je dobrý; †

jeho milosrdenstvo trvá naveky *

a jeho vernosť z pokolenia na pokolenie.

Ant. Pán naozaj vstal z mŕtvych. Aleluja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán naozaj vstal z mŕtvych. Aleluja.

Alebo:

Ant. Pán naozaj vstal z mŕtvych. Aleluja.

Žalm 67
Zvelebujte Pána, všetky národy
Nech je vám známe, že sa táto Božia spása posiela pohanom. (Sk 28, 28)

Bože, buď nám milostivý a žehnaj nás; *

a tvoja tvár nech žiari nad nami,

aby sa tvoja cesta stala známou na zemi *

a tvoja spása medzi všetkými národmi.

Ant. Pán naozaj vstal z mŕtvych. Aleluja.

Bože, nech ťa velebia národy, *

nech ťa velebia všetky národy.

Nech sa tešia a jasajú národy, †

že spravodlivo súdiš ľudí *

a spravuješ národy na zemi.

Ant. Pán naozaj vstal z mŕtvych. Aleluja.

Bože, nech ťa velebia národy, *

nech ťa velebia všetky národy.

Zem vydala svoj plod; *

nech nás požehná Boh, náš Boh;

nech nás Boh požehná *

a nech si ho ctia všetky končiny zeme.

Ant. Pán naozaj vstal z mŕtvych. Aleluja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán naozaj vstal z mŕtvych. Aleluja.

Alebo:

Ant. Pán naozaj vstal z mŕtvych. Aleluja.

Žalm 24
Pán prichádza do chrámu
Kristovi sa otvorili nebeské brány a bol vzatý do neba. (Sv. Irenej)

Pánova je zem i všetko, čo ju napĺňa, *

okruh zeme aj tí, čo bývajú na ňom.

Veď on sám položil jeho základy na moriach *

a upevnil ho na vodách.

Ant. Pán naozaj vstal z mŕtvych. Aleluja.

Kto smie vystúpiť na vrch Pánov, *

kto smie stáť na jeho mieste posvätnom?

Ten, čo má ruky nevinné a srdce čisté, †

čo nedvíha svoju dušu k márnosti *

a neprisahá falošne.

Taký dostane požehnanie od Pána *

a odmenu od Boha, svojho spasiteľa.

To je pokolenie tých, čo ho hľadajú, *

čo hľadajú tvár Boha Jakubovho.

Ant. Pán naozaj vstal z mŕtvych. Aleluja.

Zdvihnite, brány, svoje hlavice †

a vyvýšte sa, brány prastaré, *

lebo má vstúpiť kráľ slávy.

Kto je ten kráľ slávy? *

Pán silný a mocný, Pán mocný v boji.

Ant. Pán naozaj vstal z mŕtvych. Aleluja.

Zdvihnite, brány, svoje hlavice, †

a vyvýšte sa, brány prastaré, *

lebo má vstúpiť kráľ slávy.

Kto je ten kráľ slávy? *

Pán zástupov, to je ten kráľ slávy.

Ant. Pán naozaj vstal z mŕtvych. Aleluja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán naozaj vstal z mŕtvych. Aleluja.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky