## 13. apríl 2025

## PALMOVÁ (KVETNÁ) NEDEĽA,
ČIŽE NEDEĽA UTRPENIA PÁNA

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen.

Tento úvod sa vynecháva, ak bezprostredne pred rannými chválami je invitatórium.

HYMNUS

Hľa, žlč, ocot, sliny, kliny,

trsť a dýka ranivá

trápia telo, z boku tečie

voda a krv neživá,

predsa ten zdroj zem i nebo,

súš i more omýva.

Útulný kríž, najkrajší strom,

ty skvost medzi stromami,

všetkým sadom taký konár,

kvet a plod je neznámy.

Milé drevo s milou ťarchou

milo stojíš pred nami.

Vznešený kmeň, ohni vetvy,

zjemni postoj pristrohý,

hoci Tvorca dal ti tvrdosť,

keď ťa staval na nohy,

neotváraj rany Kráľa,

našej spásnej zálohy!

Len tebe sa ušlo slávy

nosiť Darcu života,

rozosvietiť vo tme maják

svetu, ktorý troskotá,

veď ťa krvou napojila

Baránkova milota.

Tebe, Otče, s Duchom Svätým

nech je sláva naveky

skrze Krista, ktorý telom

nie je nám už ďaleký

a chce krížom zmeniť v radosť

ľudský bôľ a náreky. Amen.

PSALMÓDIA

Ant. 1 Veľký zástup, čo prišiel na sviatky, volal Pánovi: Požehnaný, ktorý prichádza v mene Pánovom. Hosanna na výsostiach.

Žalm 118
Jasavý spev za záchranu
On je kameň, ktorý ste vy, stavitelia, zavrhli, a on sa stal kameňom uholným. (Sk 4, 11)

Oslavujte Pána, lebo je dobrý, *

lebo jeho milosrdenstvo trvá naveky.

Teraz nech hovorí Izrael, že Pán je dobrý, *

že jeho milosrdenstvo trvá naveky.

Teraz nech hovorí dom Áronov: *

jeho milosrdenstvo trvá naveky.

Teraz nech hovoria všetci bohabojní: *

jeho milosrdenstvo trvá naveky.

V súžení som vzýval Pána *

a Pán ma vypočul a vyslobodil.

Pán je so mnou, nuž nebojím sa; *

čože mi môže urobiť človek?

Pán je so mnou a pomáha mi; *

nemusím si všímať svojich nepriateľov.

Lepšie je utiekať sa k Pánovi, *

ako sa spoliehať na človeka.

Lepšie je utiekať sa k Pánovi, *

ako sa spoliehať na mocnárov.

Obkľúčili ma všetci pohania, *

ale v mene Pánovom som ich porazil.

Obkľúčili ma zovšadiaľ, *

ale v mene Pánovom som ich porazil.

Obkľúčili ma ako roj včiel †

a vzbĺkli ako plameň z raždia, *

ale v mene Pánovom som ich porazil.

Prudko dorážali na mňa, aby som sa zrútil, *

no Pán mi pomohol.

Moja sila a chvála je Pán, *

on sa mi stal záchrancom.

Hlas plesania nad záchranou *

znie v stánkoch spravodlivých:

„Pánova pravica mocne zasiahla, †

Pánova pravica ma zdvihla; *

Pánova pravica mocne zasiahla.“

Ja nezomriem, budem žiť *

a vyrozprávam skutky Pánove.

Prísne ma Pán potrestal, *

no nevydal ma smrti napospas.

Otvorte mi brány spravodlivosti, *

vojdem nimi a poďakujem sa Pánovi.

Toto je brána Pánova; *

len spravodliví ňou vchádzajú.

Ďakujem ti, že si ma vyslyšal *

a že si ma zachránil.

Kameň, čo stavitelia zavrhli, *

stal sa kameňom uholným.

To sa stalo na pokyn Pána; *

vec v našich očiach obdivuhodná.

Toto je deň, ktorý učinil Pán, *

plesajme a radujme sa z neho.

Pane, spas ma; *

Pane, daj mi úspech.

Požehnaný, ktorý prichádza v mene Pánovom. *

Požehnávame vás z domu Pánovho.

Boh, Pán, je naším svetlom. *

Vystrojte sprievod s ozdobnými vetvami až k rohom oltára.

Ty si môj Boh, vďaky ti vzdávam; *

ty si môj Boh, velebím ťa.

Oslavujte Pána, lebo je dobrý, *

lebo jeho milosrdenstvo trvá naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Veľký zástup, čo prišiel na sviatky, volal Pánovi: Požehnaný, ktorý prichádza v mene Pánovom. Hosanna na výsostiach.

Ant. 2 S anjelmi a deťmi oddane volajme víťazovi nad smrťou: Hosanna na výsostiach.

Chválospev
Všetko tvorstvo nech chváli Pána

Dan 3, 52-57

Stvoriteľ... je zvelebený naveky. (Rim 1, 25)

Zvelebený si, Pane, Bože našich otcov, *

hoden chvály a vyvýšený naveky.

Zvelebené je tvoje meno, slávne a sväté, *

hodno chvály a vyvýšené nad všetky veky.

Zvelebený si v chráme tvojej svätej slávy, *

hoden chvály a slávy nad všetky veky.

Zvelebený si na tróne svojho kráľovstva, *

hoden chvály a vyvýšený nad všetky veky.

Zvelebený si, čo prenikáš pohľadom priepasti, †

a tróniš nad cherubmi, *

hoden chvály a vyvýšený naveky.

Zvelebený si na nebeskej oblohe; *

hoden chvály a slávy naveky.

Velebte Pána, všetky jeho diela; *

chváľte a vyvyšujte ho naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. S anjelmi a deťmi oddane volajme víťazovi nad smrťou: Hosanna na výsostiach.

Ant. 3 Požehnaný, ktorý prichádza v mene Pánovom. Pokoj na nebi a sláva na výsostiach.

Žalm 150
Chváľte Pána
Spievajte z celého srdca, spievajte z celej duše, teda oslavujte Boha dušou i telom. (Hesychius)

Chváľte Pána v jeho svätyni, *

chváľte ho na jeho vznešenej oblohe.

Chváľte ho za jeho činy mohutné, *

chváľte ho za jeho nesmiernu velebnosť.

Chváľte ho zvukom poľnice, *

chváľte ho harfou a citarou.

Chváľte ho bubnom a tancom, *

chváľte ho lýrou a flautou.

Chváľte ho ľubozvučnými cimbalmi, †

chváľte ho jasavými cimbalmi; *

všetko, čo dýcha, nech chváli Pána.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Požehnaný, ktorý prichádza v mene Pánovom. Pokoj na nebi a sláva na výsostiach.

KRÁTKE ČÍTANIE

Zach 9, 9

Zajasaj, dcéra sionská, plesaj, dcéra jeruzalemská! Hľa, tvoj Kráľ prichádza k tebe; je spravodlivý a prináša spásu, je chudobný a sedí na oslovi, na osliatku, mláďati oslice.

KRÁTKE RESPONZÓRIUM

Pane, vykúpil si nás * Svojou krvou.

Pane, vykúpil si nás * Svojou krvou.

Z každého kmeňa, jazyka, ľudu a národa.

Svojou krvou.

Sláva Otcu i Synu i Duchu Svätému.

Pane, vykúpil si nás * Svojou krvou.

EVANJELIOVÝ CHVÁLOSPEV

Ant. na Benediktus: Celé zástupy učeníkov začali radostne veľkým hlasom chváliť Boha a volali: Požehnaný Kráľ, ktorý prichádza v mene Pánovom! Pokoj na nebi a sláva na výsostiach!

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Celé zástupy učeníkov začali radostne veľkým hlasom chváliť Boha a volali: Požehnaný Kráľ, ktorý prichádza v mene Pánovom! Pokoj na nebi a sláva na výsostiach!

PROSBY

Klaňajme sa Kristovi, veď o ňom zástupy vyhlasovali, keď vchádzal do Jeruzalema, že je Kráľ a Mesiáš. Vyznávajme aj my s radosťou:

Požehnaný, ktorý prichádza v mene Pánovom!

Hosanna ti, Dávidov Syn a Kráľ vekov,

hosanna ti, víťaz nad smrťou a peklom.

Požehnaný, ktorý prichádza v mene Pánovom!

Ty si vystúpil do Jeruzalema, aby si trpel, a tak vošiel do slávy;

priveď svoju Cirkev, putujúcu na zemi, do večnej veľkonočnej radosti.

Požehnaný, ktorý prichádza v mene Pánovom!

Ty si svojou smrťou premenil drevo kríža na strom života;

udeľ znovuzrodeným v krste jeho spasiteľné ovocie.

Požehnaný, ktorý prichádza v mene Pánovom!

Náš Spasiteľ, ty si prišiel zachrániť hriešnikov;

láskavo priveď do svojho kráľovstva tých, čo veria, dúfajú a milujú.

Požehnaný, ktorý prichádza v mene Pánovom!

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci a večný Bože, ty si dal ľudstvu vzor poníženosti v našom Spasiteľovi, keď sa z tvojej vôle stal človekom a zomrel na kríži; láskavo nám pomáhaj, aby sme nasledovali jeho príklad v utrpení, a tak mali účasť na jeho zmŕtvychvstaní. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky