## 8. november 2025

## VÝROČIE POSVIACKY LATERÁNSKEJ BAZILIKY
sviatok

Prvé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Bože, ty prameň všetkého,

po dokončení stvorenia

vesmír si darmi naplnil:

krásu dal si mu do vena.

A keď Boh všetko ukončil,

odpočinul si vo chvíli,

aby sme aj my po práci

oddychom sily šetrili.

Bože, daj ľuďom kajúcnosť,

by hriechy oplakávali,

by žili čnostným životom

a tebe vďaky vzdávali.

Keď príde Sudca najvyšší

a zem sa pred ním zachveje,

zaplav nám srdcia pokojom,

radosťou svätej nádeje.

Vyslyš nás, Otče láskavý,

pomôž nám, Kriste, Kráľ slávy,

s Otcom i Duchom Boh pravý,

a vládni, kraľuj nad nami. Amen.

PSALMÓDIA

Ant. 1 Pre Jeruzalem proste o pokoj.

Žalm 122
Sväté mesto Jeruzalem
Priblížili ste sa k vrchu Sion a k mestu živého Boha, k nebeskému Jeruzalemu. (Hebr 12, 22)

Zaradoval som sa, keď mi povedali: *

„Pôjdeme do domu Pánovho.“

Naše nohy už stoja *

v tvojich bránach, Jeruzalem.

Jeruzalem je vystavaný ako mesto *

spojené v jeden celok.

Tam prichádzajú kmene, kmene Pánove, *

aby podľa obyčaje Izraela velebili meno Pánovo.

Lebo sú tam súdne stolice, *

stolice domu Dávidovho.

Pre Jeruzalem proste o pokoj: *

„Nech sú bezpeční, čo ťa milujú.

Nech pokoj vládne vnútri tvojich hradieb *

a istota v tvojich palácoch.“

Kvôli svojim bratom a priateľom *

budem hovoriť: „Pokoj s tebou!“

Kvôli domu Pána, nášho Boha, *

budem prosiť o šťastie pre teba.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pre Jeruzalem proste o pokoj.

Ant. 2 Väčšmi ako strážcovia dennicu očakáva moja duša Pána.

Žalm 130
Volanie z hlbín
On vyslobodí svoj ľud z hriechov. (Mt 1, 21)

Z hlbín volám k tebe, Pane; *

Pane, počuj môj hlas.

Nakloň svoj sluch *

k mojej úpenlivej prosbe.

Ak si budeš, Pane, v pamäti uchovávať neprávosť, *

Pane, kto obstojí?

Ale ty si milostivý *

a my ti chceme v bázni slúžiť.

Spolieham sa na teba, Pane, *

moja duša sa spolieha na tvoje slovo;

moja duša očakáva Pána *

väčšmi ako strážcovia dennicu.

Väčšmi ako strážcovia dennicu *

nech očakáva Izrael Pána.

Lebo u Pána je milosrdenstvo *

a hojné vykúpenie.

On sám vykúpi Izraela *

zo všetkých jeho neprávostí.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Väčšmi ako strážcovia dennicu očakáva moja duša Pána.

Ant. 3 Nech sa na meno Ježiš zohne každé koleno v nebi i na zemi. Aleluja.

Chválospev
O Kristovi, Božom služobníkovi

Flp 2, 6-11

Ježiš Kristus, hoci má božskú prirodzenosť, *

nepridŕžal sa svojej rovnosti s Bohom,

ale zriekol sa seba samého, †

vzal si prirodzenosť sluhu, stal sa podobný ľuďom *

a podľa vonkajšieho zjavu bol pokladaný za človeka.

Uponížil sa, †

stal sa poslušným až na smrť, *

až na smrť na kríži.

Preto ho Boh nad všetko povýšil †

a dal mu meno, *

ktoré je nad každé iné meno,

aby sa na meno Ježiš zohlo každé koleno *

v nebi, na zemi i v podsvetí

a aby každý jazyk vyznával: *

„Ježiš Kristus je Pán!“ na slávu Boha Otca.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Nech sa na meno Ježiš zohne každé koleno v nebi i na zemi. Aleluja.

KRÁTKE ČÍTANIE

2 Pt 1, 19-21

Prorocké slovo je pre nás pevnejšie. A vy dobre robíte, že hľadíte naň ako na lampu, ktorá svieti v temnom mieste, kým nesvitne deň a nevzíde vo vašich srdciach zornica. Predovšetkým však vedzte, že nijaké proroctvo v Písme nepripúšťa súkromný výklad. Lebo proroctvo nikdy nevzišlo z ľudskej vôle, ale pod vedením Ducha Svätého prehovorili ľudia poslaní od Boha.

KRÁTKE RESPONZÓRIUM

Od východu slnka až po západ * Nech je oslávené meno Pánovo.

Od východu slnka až po západ * Nech je oslávené meno Pánovo.

Jeho sláva je nad nebesia.

Nech je oslávené meno Pánovo.

Sláva Otcu i Synu i Duchu Svätému.

Od východu slnka až po západ * Nech je oslávené meno Pánovo.

EVANJELIOVÝ CHVÁLOSPEV

Ant. na Magnifikat: Tí, čo sú uznaní za hodných zmŕtvychvstania, sú ako anjeli a sú Božími synmi.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Tí, čo sú uznaní za hodných zmŕtvychvstania, sú ako anjeli a sú Božími synmi.

PROSBY

Pokorne prosme Krista, v ktorom sa radujú všetci, čo v neho dúfajú, a volajme:

Pane, zhliadni na nás a vyslyš nás.

Verný svedok a prvorodený z mŕtvych, ty si nás svojou krvou obmyl od hriechov;

daj, aby sme vždy pamätali na tvoje obdivuhodné skutky.

Pane, zhliadni na nás a vyslyš nás.

Tých, ktorých si povolal za hlásateľov evanjelia,

urob horlivými a vernými správcami tajomstiev tvojho kráľovstva.

Pane, zhliadni na nás a vyslyš nás.

Kráľ pokoja, nech zostúpi tvoj Duch na tých, čo riadia národy,

aby sa bedlivo starali o chudobných, opustených a chorých.

Pane, zhliadni na nás a vyslyš nás.

Ujmi sa tých, čo trpia bezprávie pre svoj pôvod, farbu pleti, stav, reč alebo náboženstvo,

aby dosiahli uznanie svojich práv a osobnej dôstojnosti.

Pane, zhliadni na nás a vyslyš nás.

Všetkým, čo zosnuli v tvojej láske, daj účasť na večnej blaženosti

s preblahoslavenou Pannou Máriou a so všetkými svätými.

Pane, zhliadni na nás a vyslyš nás.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci a milosrdný Bože, láskavo odvráť od nás všetky protivenstvá, aby sme bez vnútorných a vonkajších prekážok mohli plniť tvoju vôľu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky