## 11. február 2025

## Utorok, Cezročné obdobie, 5. týždeň
1. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Už zore svetu zvestujú,

že narodil sa nový deň,

zem sa do farieb odieva,

čo ožiarené, vrhá tieň.

Ježišu, ty nám v ústrety

svietiš jak slnko života,

už zrána k tebe s pozdravom

nás tiahne tvoja dobrota.

Si večná múdrosť Otcova,

Slovo, ktorým sa začína

svet poriadku a nádhery,

čo k chvále srdcia nadchýna.

Živ našu snahu čnostne žiť,

jak žijú svetla synovia,

Otcovi vďaku za milosť

nech naše skutky vyslovia.

Strež nad nami, by z našich úst

vždy kvitla iba úprimnosť

a nech je náš smäd po pravde

tebe na česť, nám na radosť.

Tebe, náš Ježiš láskavý,

Otcovi, ktorý stvoril svet,

aj Duchu Tešiteľovi

buď sláva, ktorej konca niet. Amen.

PSALMÓDIA

Ant. 1 Na Pánov vrch smie vystúpiť ten, čo má ruky nevinné a srdce čisté.

Žalm 24
Pán prichádza do chrámu
Kristovi sa otvorili nebeské brány a bol vzatý do neba. (Sv. Irenej)

Pánova je zem i všetko, čo ju napĺňa, *

okruh zeme aj tí, čo bývajú na ňom.

Veď on sám položil jeho základy na moriach *

a upevnil ho na vodách.

Kto smie vystúpiť na vrch Pánov, *

kto smie stáť na jeho mieste posvätnom?

Ten, čo má ruky nevinné a srdce čisté, †

čo nedvíha svoju dušu k márnosti *

a neprisahá falošne.

Taký dostane požehnanie od Pána *

a odmenu od Boha, svojho spasiteľa.

To je pokolenie tých, čo ho hľadajú, *

čo hľadajú tvár Boha Jakubovho.

Zdvihnite, brány, svoje hlavice †

a vyvýšte sa, brány prastaré, *

lebo má vstúpiť kráľ slávy.

Kto je ten kráľ slávy? *

Pán silný a mocný, Pán mocný v boji.

Zdvihnite, brány, svoje hlavice, †

a vyvýšte sa, brány prastaré, *

lebo má vstúpiť kráľ slávy.

Kto je ten kráľ slávy? *

Pán zástupov, to je ten kráľ slávy.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Na Pánov vrch smie vystúpiť ten, čo má ruky nevinné a srdce čisté.

Ant. 2 Chváľte Kráľa vekov svojimi skutkami.

Chválospev
Boh trestá i zachraňuje

Tob 13, 2-8

Nech je zvelebený Boh a Otec nášho Pána Ježiša Krista, ktorý nás vo svojom veľkom milosrdenstve... znovuzrodil pre živú nádej. (1 Pt 1, 3)

Nech je zvelebený Boh, ktorý žije naveky, *

i jeho kráľovstvo;

pretože on trestá aj sa zmilúva, †

on zvrhne až na dno podsvetia *

a svojou velebnosťou vyvádza zo záhuby;

a niet nikoho, *

kto by jeho ruke unikol.

Oslavujte ho, synovia Izraela, pred očami národov, †

lebo on vás roztrúsil medzi ne *

a tam ukázal svoju slávu.

Velebte ho pred všetkým, čo žije, †

lebo náš Pán je aj naším otcom, *

on je naším Bohom po všetky veky.

Bude vás trestať za vaše zločiny *

a zas sa nad vami zľutuje.

Zhromaždí vás zo všetkých národov, *

uprostred ktorých ste boli rozptýlení.

Keď sa k nemu obrátite †

celým svojím srdcom a celou svojou dušou *

a budete pred ním konať pravdu,

on sa obráti k vám *

a už neskryje pred vami svoju tvár.

A teraz pozrite, čo s vami urobil, *

a oslavujte ho celým svojím hlasom.

Velebte Pána spravodlivosti *

a chváľte Kráľa vekov.

Ja ho oslavujem v krajine môjho vyhnanstva *

a ohlasujem jeho silu a vznešenosť hriešnemu národu.

Obráťte sa, hriešnici, a žite spravodlivo pred ním. *

Možno si vás obľúbi a preukáže vám milosrdenstvo.

Ja z celej duše prejavím svoju radosť nebeskému kráľovi *

a budem sa tešiť po všetky dni svojho života.

Velebte Pána, všetci vyvolení, †

a všetci chváľte jeho vznešenosť. *

Usporiadajte dni radosti a oslavujte ho.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Chváľte Kráľa vekov svojimi skutkami.

Ant. 3 Statočným sluší spievať pieseň chvály.

Žalm 33
Chválospev na Pánovu prozreteľnosť
Všetko povstalo skrze neho. (Jn 1, 3)

Plesajte, spravodliví, v Pánovi; *

statočným sluší spievať pieseň chvály.

Oslavujte Pána citarou, *

hrajte mu na desaťstrunovej lutne.

Spievajte mu novú pieseň, *

nadšene mu hrajte a volajte na slávu.

Lebo Pánovo slovo je pravdivé *

a verné všetko jeho konanie.

Miluje spravodlivosť a právo; *

milosti Pánovej plná je zem.

Pánovým slovom povstali nebesia *

a dychom jeho úst všetky ich voje.

Ako do vreca hromadí morské vody, *

ako do nádrží zlieva oceány.

Celá zem nech má bázeň pred Pánom, *

pred jeho tvárou nech sa chvejú všetci obyvatelia sveta.

Lebo on riekol a stalo sa, *

on rozkázal a všetko bolo stvorené.

Pán marí úmysly pohanov, *

navnivoč privádza myšlienky národov.

Ale Pánov úmysel trvá naveky, *

myšlienky jeho srdca z pokolenia na pokolenie.

Blažený národ, ktorého Bohom je Pán, *

blažený ľud, ktorý si on vyvolil za dedičstvo.

Pán hľadí z neba *

a vidí všetkých ľudí.

Pozerá z miesta, kde prebýva, *

na všetkých obyvateľov zeme,

on, čo každému osve utvoril srdce *

a chápe všetky ich skutky.

Neochráni kráľa vojsko početné *

ani obra jeho sila mohutná.

Kôň nepomôže k víťazstvu, *

nezachráni, aj keď silou oplýva.

Hľa, oko Pánovo bdie nad tými, čo sa ho boja, *

nad tými, čo v jeho milosrdenstvo dúfajú,

aby ich zachránil pred smrťou *

a v čase hladu nakŕmil.

Naša duša očakáva Pána, *

on je naša pomoc a ochrana.

V ňom sa naše srdce raduje *

a v jeho sväté meno máme dôveru.

Tvoje milosrdenstvo, Pane, nech je nad nami, *

ako dúfame v teba.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Statočným sluší spievať pieseň chvály.

KRÁTKE ČÍTANIE

Rim 13, 11b. 12-13a

Už nadišla hodina, aby ste sa prebudili zo sna. Noc pokročila, deň sa priblížil. Zhoďme teda skutky tmy a oblečme sa do výzbroje svetla. Žime počestne ako vo dne.

KRÁTKE RESPONZÓRIUM

Bože môj, moja pomoc, * Tebe dôverujem.

Bože môj, moja pomoc, * Tebe dôverujem.

Útočište moje, osloboditeľ môj.

Tebe dôverujem.

Sláva Otcu i Synu i Duchu Svätému.

Bože môj, moja pomoc, * Tebe dôverujem.

EVANJELIOVÝ CHVÁLOSPEV

Ant. na Benediktus: Pán nám vzbudil mocného Spasiteľa, ako hovoril ústami svojich prorokov.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Pán nám vzbudil mocného Spasiteľa, ako hovoril ústami svojich prorokov.

PROSBY

Milovaní bratia (a sestry), velebme Ježiša, nášho veľkňaza, a volajme:

Pane, ty si náš Boh a Spasiteľ.

Všemohúci Kráľ, ty si nám krstom dal účasť na kráľovskom kňazstve;

daj, aby náš život bol neprestajnou obetou chvály.

Pane, ty si náš Boh a Spasiteľ.

Pomôž nám zachovávať tvoje prikázania,

aby sme pôsobením Ducha Svätého zostávali v tebe a ty v nás.

Pane, ty si náš Boh a Spasiteľ.

Udeľ nám dar múdrosti,

aby dnes bola s nami a pôsobila v nás.

Pane, ty si náš Boh a Spasiteľ.

Nedovoľ, aby sme dnes niekoho zarmútili,

ale pomáhaj nám robiť radosť každému, s kým sa stretneme.

Pane, ty si náš Boh a Spasiteľ.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, milostivo zhliadni na naše ranné modlitby a svojou milosrdnou láskou prežiar skryté hlbiny nášho srdca, aby temné túžby nespútavali tých, ktorých si obnovil svetlom nebeskej milosti. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky